title: Απόφαση 2014/486/ΚΕΠΠΑ του Συμβουλίου, της 22ας Ιουλίου 2014 , για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)

text:
               23.7.2014

               EL

               Επίσημη Εφημερίδα της Ευρωπαϊκής Ένωσης

               L 217/42

         ΑΠΌΦΑΣΗ 2014/486/ΚΕΠΠΑ ΤΟΥ ΣΥΜΒΟΥΛΊΟΥ
   της 22ας Ιουλίου 2014
   για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 14 Απριλίου 2014 το Συμβούλιο εκδήλωσε την προθυμία του να συνδράμει την Ουκρανία όσον αφορά τη μεταρρύθμιση του τομέα της ασφάλειας των πολιτών, της στήριξης της αστυνομίας και του κράτους δικαίου και να καταρτίσει ένα πολιτικό πλαίσιο για την προσέγγιση της κρίσης (PFCA) στην Ουκρανία, που να εξετάζει όλες τις εναλλακτικές λύσεις, μεταξύ άλλων μέσω ενδεχόμενης αποστολής κοινής πολιτικής ασφάλειας και άμυνας (ΚΠΑΑ).

               (2)

               Στις 8 Μαΐου 2014 ο υπουργός Εξωτερικών της Ουκρανίας διαβίβασε επιστολή στην Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας (ΥΕ), εκδηλώνοντας το ενδιαφέρον για την ανάπτυξη αποστολής ΚΠΑΑ στην Ουκρανία.

               (3)

               Στις 12 Μαΐου 2014 το Συμβούλιο υπενθύμισε την προθυμία του να συνδράμει την Ουκρανία όσον αφορά τη μεταρρύθμιση του τομέα της ασφάλειας των πολιτών, σημείωσε με ικανοποίηση το PFCA στην Ουκρανία και ανέθεσε στην Ευρωπαϊκή Υπηρεσία Εξωτερικής Δράσης (ΕΥΕΔ) το καθήκον να καταρτίσει γενική ιδέα διαχείρισης κρίσεων (CMC) σχετικά με ενδεχόμενη μη στρατιωτική αποστολή ΚΠΑΑ. Υπογράμμισε επίσης τη σημασία του συντονισμού και της συμπληρωματικότητας με τον Οργανισμό Ασφάλειας και Συνεργασίας στην Ευρώπη (ΟΑΣΕ) και άλλους διεθνείς φορείς.

               (4)

               Στις 23 Ιουνίου 2014 το Συμβούλιο ενέκρινε τη CMC σχετικά με ενδεχόμενη δράση ΚΠΑΑ προς υποστήριξη της μεταρρύθμισης του τομέα της ασφάλειας των πολιτών.

               (5)

               Στις 11 Ιουλίου 2014 ο υπουργός Εξωτερικών της Ουκρανίας διαβίβασε επιστολή στην ΥΕ, αποδεχόμενος την ανάπτυξη αποστολής ΚΠΑΑ.

               (6)

               H EUAM Ukraine θα διεξαχθεί στο πλαίσιο μιας κατάστασης που ενδέχεται να επιδεινωθεί και θα μπορούσε να παρεμποδίσει την υλοποίηση των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση (ΣΕΕ),

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αποστολή
   Η Ένωση πραγματοποιεί συμβουλευτική αποστολή για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine), ώστε να συνδράμει την Ουκρανία όσον αφορά τη μεταρρύθμιση του τομέα της προστασίας των πολιτών, συμπεριλαμβανομένων της αστυνομίας και του κράτους δικαίου.
   Άρθρο 2
   Εντολή
   1.   Προς υποστήριξη των δεσμεύσεων της Ουκρανίας όσον αφορά τη μεταρρύθμιση του τομέα της ασφάλειας, η χωρίς εκτελεστικό χαρακτήρα μη στρατιωτική αποστολή ΚΠΑΑ καθοδηγεί και συμβουλεύει τα σχετικά ουκρανικά όργανα κατά τη διαμόρφωση ανανεωμένων στρατηγικών ασφάλειας και την επακόλουθη ανάληψη σχετικών συνολικών και συνεκτικών μεταρρυθμιστικών προσπαθειών, ώστε:

               —

               να δημιουργήσουν ένα εννοιολογικό πλαίσιο για τον σχεδιασμό και την εφαρμογή μεταρρυθμίσεων που θα έχουν ως αποτέλεσμα βιώσιμες υπηρεσίες ασφάλειας προς υλοποίηση του κράτους δικαίου, κατά τρόπο που να συμβάλλει στην ενίσχυση της νομιμότητάς τους και την αύξηση της εμπιστοσύνης και καλής πίστης του κοινού, με πλήρη σεβασμό των ανθρώπινων δικαιωμάτων και σύμφωνα με τις συνταγματικές μεταρρυθμιστικές διαδικασίες,

               —

               να αναδιοργανώσουν και να αναδιαρθρώσουν τις υπηρεσίες ασφάλειας κατά τρόπο που να τους επιτρέπει να επανακτήσουν τον έλεγχο επί αυτών και να λαμβάνουν σχετική λογοδοσία.

         Προς επίτευξη των στόχων της, η EUAM Ukraine δρα σύμφωνα με τις παραμέτρους που ορίζονται στη γενική ιδέα διαχείρισης κρίσεων (CMC) την οποία ενέκρινε το Συμβούλιο στις 23 Ιουνίου 2014 και στα έγγραφα επιχειρησιακού σχεδιασμού.
   2.   Εντός της αρχικής της εντολής, η αποστολή συνδράμει σε μια διαδικασία σχεδιασμού της συνολικής μεταρρύθμισης του τομέα της μη στρατιωτικής ασφάλειας, υποστηρίζοντας την ταχεία προετοιμασία και εφαρμογή των μέτρων μεταρρύθμισης.
   Άρθρο 3
   Δομή διοίκησης και διάρθρωση
   1.   Η EUAM Ukraine έχει ενοποιημένη δομή διοίκησης για τις επιχειρήσεις διαχείρισης κρίσεων.
   2.   Η EUAM Ukraine έχει την έδρα της στο Κίεβο.
   3.   Η διάρθρωση της EUAM Ukraine γίνεται σύμφωνα με τα έγγραφα σχεδιασμού της.
   Άρθρο 4
   Σχεδιασμός και έναρξη της EUAM Ukraine
   1.   Η αποστολή αρχίζει με απόφαση του Συμβουλίου κατά την ημερομηνία που συνιστά ο διοικητής μη στρατιωτικής επιχείρησης της EUAM Ukraine, μόλις αυτή επιτύχει την αρχική της επιχειρησιακή ικανότητα.
   2.   Στα καθήκοντα του πυρήνα της EUAM Ukraine εντάσσονται οι προετοιμασίες για την εγκατάσταση της αποστολής από πλευράς υλικοτεχνικής υποστήριξης, υποδομών και ασφάλειας και η παροχή των στοιχείων που απαιτούνται για την κατάρτιση των εγγράφων επιχειρησιακού σχεδιασμού, καθώς και του δεύτερου δελτίου δημοσιονομικών επιπτώσεων.
   Άρθρο 5
   Διοικητής μη στρατιωτικής επιχείρησης
   1.   Ο διευθυντής της μη στρατιωτικής δυνατότητας σχεδιασμού και διεξαγωγής επιχειρήσεων (CCPC) είναι ο διοικητής μη στρατιωτικής επιχείρησης για την EUAM Ukraine. Η CCPC τίθεται στη διάθεση του διοικητή μη στρατιωτικής επιχείρησης για τον σχεδιασμό και τη διεξαγωγή της EUAM Ukraine.
   2.   Ο διοικητής μη στρατιωτικής επιχείρησης, υπό τον πολιτικό έλεγχο και τη στρατηγική καθοδήγηση της Επιτροπής Πολιτικής και Ασφάλειας (ΕΠΑ) και υπό τη γενική εξουσία του ΥΕ, ασκεί τη διοίκηση και τον έλεγχο της EUAM Ukraine.
   3.   Ο διοικητής μη στρατιωτικής επιχείρησης διασφαλίζει, όσον αφορά τη διενέργεια των επιχειρήσεων, την ορθή και αποτελεσματική εφαρμογή των αποφάσεων του Συμβουλίου, καθώς και των αποφάσεων της ΕΠΑ, δίνοντας, εάν συντρέχει λόγος, εντολές στον αρχηγό αποστολής και παρέχοντάς του συμβουλές και τεχνική υποστήριξη.
   4.   Ο διοικητής μη στρατιωτικής επιχείρησης υποβάλλει αναφορές στο Συμβούλιο μέσω του ΥΕ.
   5.   Το αποσπασμένο προσωπικό παραμένει στο σύνολό του υπό τις εντολές των εθνικών αρχών του κράτους από το οποίο αποσπάσθηκε, σύμφωνα με τους εθνικούς κανόνες, ή υπό τις εντολές του οικείου θεσμικού οργάνου της Ένωσης ή της Ευρωπαϊκής Υπηρεσίας Εξωτερικής Δράσης (ΕΥΕΔ). Οι εν λόγω αρχές μεταβιβάζουν τον επιχειρησιακό έλεγχο του προσωπικού τους στον διοικητή της στρατιωτικής επιχείρησης.
   6.   Ο διοικητής μη στρατιωτικής επιχείρησης έχει ως γενική ευθύνη να διασφαλίζει ότι το καθήκον επιμέλειας της Ένωσης εκπληρώνεται σωστά.
   Άρθρο 6
   Αρχηγός αποστολής
   1.   Ο αρχηγός αποστολής είναι υπεύθυνος για την EUAM Ukraine και ασκεί τη διοίκηση και τον έλεγχο της αποστολής σε επίπεδο θεάτρου επιχειρήσεων. Ο αρχηγός αποστολής υπάγεται απευθείας στον διοικητή μη στρατιωτικής επιχείρησης και ενεργεί σύμφωνα με τις οδηγίες που δίνονται από αυτόν.
   2.   Ο αρχηγός αποστολής είναι ο εκπρόσωπος της EUAM Ukraine στην περιοχή ευθύνης της. Ο αρχηγός αποστολής μπορεί να αναθέτει διαχειριστικά καθήκοντα σε θέματα προσωπικού και οικονομικής φύσεως στα μέλη της EUAM Ukraine, υπό τη γενική ευθύνη του.
   3.   Ο αρχηγός αποστολής είναι υπεύθυνος για διοικητικά θέματα και για θέματα διοικητικής μέριμνας της EUAM Ukraine, μεταξύ άλλων για ό,τι αφορά τα μέσα, τους πόρους και τις πληροφορίες που τίθενται στη διάθεση της αποστολής.
   4.   Ο αρχηγός αποστολής είναι υπεύθυνος για τον πειθαρχικό έλεγχο του προσωπικού. Όσον αφορά το αποσπασμένο προσωπικό, τα πειθαρχικά μέτρα επιβάλλονται από την οικεία εθνική αρχή κατά τους εθνικούς κανόνες, από το οικείο θεσμικό όργανο της Ένωσης ή από την ΕΥΕΔ.
   Άρθρο 7
   Πολιτικός έλεγχος και στρατηγική καθοδήγηση
   1.   Η ΕΠΑ ασκεί, υπό την ευθύνη του Συμβουλίου και του ΥΕ, τον πολιτικό έλεγχο και τη στρατηγική καθοδήγηση της EUAM Ukraine. Το Συμβούλιο εξουσιοδοτεί την ΕΠΑ να λαμβάνει τις κατάλληλες αποφάσεις σύμφωνα με το άρθρο 38 τρίτο εδάφιο της ΣΕΕ. Η εξουσιοδότηση αυτή περιλαμβάνει ιδίως την εξουσία να διορίζει αρχηγό αποστολής, κατόπιν προτάσεως του ΥΕ, και να τροποποιεί την αρχική ιδέα ενέργειας των επιχειρήσεων (CONOPS) και το σχέδιο επιχειρήσεων (OPLAN). Το Συμβούλιο διατηρεί την εξουσία λήψης αποφάσεων όσον αφορά τους στόχους και τον τερματισμό της EUAM Ukraine.
   2.   Η ΕΠΑ υποβάλλει έκθεση στο Συμβούλιο σε τακτά χρονικά διαστήματα.
   3.   Ο διοικητής μη στρατιωτικών επιχειρήσεων και ο αρχηγός αποστολής υποβάλλουν σε τακτά χρονικά διαστήματα και όποτε απαιτείται εκθέσεις στην ΕΠΑ για ζητήματα που εμπίπτουν στις αντίστοιχες αρμοδιότητές τους.
   Άρθρο 8
   Προσωπικό
   1.   Η EUAM Ukraine απαρτίζεται πρωτίστως από προσωπικό που αποσπάται από τα κράτη μέλη, τα θεσμικά όργανα της Ένωσης και την ΕΥΕΔ. Κάθε κράτος μέλος, κάθε θεσμικό όργανο της Ένωσης και η ΕΥΕΔ επιβαρύνονται με τις δαπάνες του προσωπικού που έχουν αποσπάσει, συμπεριλαμβανομένων των ταξιδιωτικών εξόδων προς και από τον τόπο απόσπασης, των μισθών, της ιατροφαρμακευτικής περίθαλψης και των επιδομάτων εκτός των εφαρμοστέων καθημερινών αποζημιώσεων.
   2.   Εμπίπτει στην αρμοδιότητα κάθε κράτους μέλους, κάθε θεσμικού οργάνου της Ένωσης και της ΕΥΕΔ να εξετάζουν τυχόν αξίωση εκ μέρους μέλους του προσωπικού που έχει αποσπαστεί από αυτά ή που το αφορά, καθώς και να προβαίνουν σε οποιαδήποτε ενέργεια κατά του εν λόγω προσώπου.
   3.   Η EUAM Ukraine μπορεί επίσης να προσλαμβάνει διεθνές και τοπικό προσωπικό με σύμβαση εργασίας, εάν η εκτέλεση των απαιτούμενων καθηκόντων δεν μπορεί να εξασφαλισθεί από το αποσπασθέν προσωπικό των κρατών μελών. Κατ' εξαίρεση, σε δεόντως αιτιολογημένες περιπτώσεις, εάν δεν υπάρχουν υποψήφιοι με τα απαιτούμενα προσόντα από τα κράτη μέλη, μπορούν να προσλαμβάνονται υπήκοοι των συμμετεχόντων τρίτων κρατών με σύμβαση εργασίας, εφόσον αυτό κρίνεται σκόπιμο.
   4.   Οι όροι εργασίας, τα δικαιώματα και οι υποχρεώσεις για το διεθνές και τοπικό προσωπικό καθορίζονται στις συμβάσεις που πρόκειται να συναφθούν μεταξύ της EUAM Ukraine και των ενδιαφερομένων μελών του προσωπικού.
   Άρθρο 9
   Καθεστώς της EUAM Ukraine και του προσωπικού της
   Το καθεστώς της EUAM Ukraine και του προσωπικού της, συμπεριλαμβανομένων κατά περίπτωση των προνομίων, ασυλιών και των επιπλέον εγγυήσεων που απαιτούνται για την ολοκλήρωση και την εύρυθμη διεξαγωγή της EUAM Ukraine, αποτελεί αντικείμενο συμφωνίας που συνάπτεται κατ' εφαρμογή του άρθρου 37 ΣΕΕ και σύμφωνα με τη διαδικασία του άρθρου 218 της Συνθήκης για τη λειτουργία της Ευρωπαϊκής Ένωσης.
   Άρθρο 10
   Συμμετοχή τρίτων κρατών
   1.   Με την επιφύλαξη της αυτονομίας λήψης αποφάσεων της Ένωσης και του ενιαίου θεσμικού πλαισίου της, τρίτα κράτη μπορούν να κληθούν να συνεισφέρουν στην EUAM Ukraine, υπό την προϋπόθεση ότι αναλαμβάνουν τα έξοδα αποστολής του προσωπικού που αποσπούν, συμπεριλαμβανομένων των μισθών, της ασφαλιστικής κάλυψης κατά παντός κινδύνου, της ημερήσιας αποζημίωσης και των εξόδων ταξιδίου προς και από την Ουκρανία, και ότι συμβάλλουν κατάλληλα στις δαπάνες λειτουργίας της EUAM Ukraine.
   2.   Τα τρίτα κράτη που συνεισφέρουν στην EUAM Ukraine έχουν τα ίδια δικαιώματα και υποχρεώσεις με τα κράτη μέλη όσον αφορά την καθημερινή διαχείριση της EUAM Ukraine.
   3.   Το Συμβούλιο εξουσιοδοτεί την ΕΠΑ να λαμβάνει τις συναφείς αποφάσεις αποδοχής των προτεινόμενων συνεισφορών και να συγκροτήσει επιτροπή συνεισφερόντων.
   4.   Οι λεπτομερείς διευθετήσεις για τη συμμετοχή τρίτων κρατών περιλαμβάνονται σε συμφωνίες που συνάπτονται σύμφωνα με το άρθρο 37 ΣΕΕ. Εάν η Ένωση και ένα τρίτο κράτος συνάψουν ή έχουν συνάψει συμφωνία που θεσπίζει πλαίσιο για τη συμμετοχή του εν λόγω τρίτου κράτους σε επιχειρήσεις διαχείρισης κρίσης της Ένωσης, οι διατάξεις της εν λόγω συμφωνίας εφαρμόζονται στο πλαίσιο της EUAM Ukraine.
   Άρθρο 11
   Ασφάλεια
   1.   Ο διοικητής μη στρατιωτικής επιχείρησης διευθύνει τον σχεδιασμό των μέτρων ασφάλειας του αρχηγού αποστολής και διασφαλίζει την ορθή και αποτελεσματική εφαρμογή από την EUAM Ukraine σύμφωνα με το άρθρο 5.
   2.   Ο αρχηγός αποστολής είναι υπεύθυνος για την ασφάλεια της EUAM Ukraine και για τη διασφάλιση της συμμόρφωσης με τις ελάχιστες απαιτήσεις ασφάλειας που ισχύουν για την EUAM Ukraine, σύμφωνα με την πολιτική της Ένωσης για την ασφάλεια του προσωπικού που είναι αποσπασμένο εκτός Ένωσης, στο πλαίσιο επιχειρήσεων δυνάμει του Τίτλου V της ΣΕΕ.
   3.   Ο αρχηγός αποστολής επικουρείται από έναν υπεύθυνο ασφάλειας της αποστολής (ΥΑΑ), ο οποίος αναφέρεται στον αρχηγό αποστολής και διατηρεί στενή σχέση σε λειτουργικό επίπεδο με την ΕΥΕΔ.
   4.   Όσον αφορά την ασφάλεια, το προσωπικό της EUAM Ukraine υποβάλλεται σε υποχρεωτική εκπαίδευση προσαρμοσμένη στο επίπεδο κινδύνου, όπως εκτιμάται στη ζώνη ανάπτυξης. Ακολουθεί επίσης τακτική επανεκπαίδευση στο θέατρο των επιχειρήσεων η οποία οργανώνεται από τον ΥΑΑ.
   5.   Ο αρχηγός αποστολής διασφαλίζει την προστασία των διαβαθμισμένων πληροφοριών της ΕΕ, σύμφωνα με την απόφαση 2013/488/ΕΕ του Συμβουλίου (1).
   Άρθρο 12
   Κέντρο Επιφυλακής
   Τίθεται σε λειτουργία το Κέντρο Επιφυλακής για την EUAM Ukraine.
   Άρθρο 13
   Νομικές ρυθμίσεις
   Η EUAM Ukraine έχει την ικανότητα να αγοράζει υπηρεσίες και προμήθειες, να συνάπτει συμβάσεις και να συμφωνεί διοικητικές ρυθμίσεις, να απασχολεί προσωπικό, να διατηρεί τραπεζικούς λογαριασμούς, να αγοράζει και να διαθέτει περιουσιακά στοιχεία και να εξοφλεί τα χρέη της, καθώς και να είναι διάδικος, στον βαθμό που απαιτείται για την εφαρμογή της παρούσας απόφασης.
   Άρθρο 14
   Χρηματοδοτικές ρυθμίσεις
   1.   Το δημοσιονομικό ποσό αναφοράς που αποσκοπεί να καλύψει τις δαπάνες σχετικά με την EUAM Ukraine έως τις 30 Νοεμβρίου 2014 ανέρχεται σε 2 680 000 ευρώ. Το ποσό δημοσιονομικής αναφοράς για τις μετέπειτα περιόδους αποφασίζεται από το Συμβούλιο.
   2.   Η διαχείριση όλων των δαπανών γίνεται σύμφωνα με τους κανόνες και τις διαδικασίες που εφαρμόζονται στον γενικό προϋπολογισμό της Ένωσης. Η συμμετοχή φυσικών και νομικών προσώπων στην ανάθεση συμβάσεων προμηθειών από την EUAM Ukraine είναι ανοικτή σε όλους χωρίς περιορισμούς. Δεν εφαρμόζονται εξάλλου κανόνες καταγωγής για τα προϊόντα που αγοράζει η EUAM Ukraine. Υπό την επιφύλαξη της έγκρισης της Επιτροπής, η αποστολή μπορεί να συνάπτει τεχνικούς διακανονισμούς με τα κράτη μέλη, το κράτος υποδοχής, τα συμμετέχοντα τρίτα κράτη και άλλους διεθνείς φορείς όσον αφορά την παροχή εξοπλισμού, υπηρεσιών και εγκαταστάσεων στην EUAM Ukraine.
   3.   Η EUAM Ukraine είναι υπεύθυνη για την εκτέλεση του προϋπολογισμού της αποστολής. Προς τούτο, η EUAM Ukraine υπογράφει συμφωνία με την Επιτροπή.
   4.   Με την επιφύλαξη των διατάξεων σχετικά με το καθεστώς της EUAM Ukraine και του προσωπικού της, η EUAM Ukraine είναι υπεύθυνη για κάθε απαίτηση και υποχρέωση που προκύπτει από την εκτέλεση της εντολής, με εξαίρεση τυχόν απαιτήσεις που αφορούν σοβαρό παράπτωμα του αρχηγού αποστολής, για το οποίο αυτός φέρει την ευθύνη.
   5.   Η εφαρμογή των χρηματοδοτικών ρυθμίσεων γίνεται με επιφύλαξη της δομής διοίκησης, όπως προβλέπεται στα άρθρα 4, 5 και 6, και των επιχειρησιακών απαιτήσεων της EUAM Ukraine, συμπεριλαμβανομένων της συμβατότητας του εξοπλισμού και της διαλειτουργικότητας των ομάδων της.
   6.   Οι δαπάνες είναι επιλέξιμες από την ημερομηνία υπογραφής της συμφωνίας που αναφέρεται στην παράγραφο 3.
   Άρθρο 15
   Μονάδα σχεδίων
   1.   Η EUAM Ukraine διαθέτει μονάδα σχεδίων για την εκπόνηση και εκτέλεση σχεδίων. Κατά περίπτωση, η EUAM Ukraine διευκολύνει και παρέχει συμβουλές όσον αφορά σχέδια που υλοποιούνται από κράτη μέλη και από τρίτα κράτη, υπό την ευθύνη τους, σε τομείς που συνδέονται με την EUAM Ukraine και προάγουν τους στόχους της.
   2.   Με την επιφύλαξη της παραγράφου 3, η EUAM Ukraine μπορεί να προσφεύγει σε χρηματοδοτικές συνεισφορές των κρατών μελών ή τρίτων κρατών για την υλοποίηση σχεδίων που θεωρείται ότι συμπληρώνουν κατά τρόπο συνεκτικό τις άλλες δράσεις της EUAM Ukraine, εφόσον το σχέδιο:

               —

               προβλέπεται στο δημοσιονομικό δελτίο της παρούσας απόφασης, ή

               —

               έχει ενσωματωθεί κατά τη διάρκεια της εντολής με τροποποίηση του δημοσιονομικού δελτίου κατόπιν αιτήσεως του αρχηγού αποστολής.

         Η EUAM Ukraine συνάπτει συμφωνία με τα κράτη αυτά, η οποία ρυθμίζει, ιδίως, τις ειδικές διαδικασίες για την εξέταση κάθε καταγγελίας τρίτων περί ζημιών που προκαλούνται εξαιτίας πράξεων ή παραλείψεων της EUAM Ukraine κατά τη διαχείριση των κεφαλαίων που παρέχουν τα εν λόγω κράτη. Τα συνεισφέροντα κράτη μέλη δεν μπορούν επ' ουδενί να καθιστούν την Ένωση ή τον ΥΕ υπεύθυνους για πράξεις ή παραλείψεις της EUAM Ukraine κατά τη χρησιμοποίηση των κεφαλαίων που παρέχουν τα εν λόγω κράτη.
   3.   Οι χρηματοδοτικές συνεισφορές τρίτων κρατών στη μονάδα σχεδίων υπόκειται στην προηγούμενη αποδοχή από την ΕΠΑ.
   Άρθρο 16
   Συνοχή της ανταπόκρισης της Ένωσης και συντονισμός
   1.   Ο ΥΕ μεριμνά για τη συνέπεια της εφαρμογής της παρούσας απόφασης προς την εξωτερική δράση της Ένωσης στο σύνολό της.
   2.   Με την επιφύλαξη της δομής διοίκησης, ο αρχηγός αποστολής ενεργεί, σε στενό συντονισμό με την αντιπροσωπεία της Ένωσης στην Ουκρανία, για τη διασφάλιση της συνοχής της δράσης της Ένωσης στην Ουκρανία. Χωρίς να παρεμβαίνει στη δομή διοίκησης, ο προϊστάμενος της αντιπροσωπείας στο Κίεβο καθοδηγεί πολιτικά σε τοπικό επίπεδο τον αρχηγό αποστολής της EUAM Ukraine. Ο αρχηγός αποστολής της EUAM Ukraine και ο προϊστάμενος της αντιπροσωπείας στο Κίεβο διεξάγουν διαβουλεύσεις ανάλογα με τις ανάγκες.
   3.   Καθιερώνεται συνεργασία μεταξύ της EUAM Ukraine και της αποστολής συνοριακής συνδρομής της Ευρωπαϊκής Ένωσης στη Δημοκρατία της Μολδαβίας και την Ουκρανία (EUBAM Moldova/Ukraine).
   4.   Επιπλέον, θα πρέπει να επιδιώκεται η συστηματική συνεργασία, συντονισμός και συμπληρωματικότητα με τις δράσεις άλλων σχετικών διεθνών εταίρων, ιδίως του ΟΑΣΕ, για να διασφαλιστεί αποτελεσματική δράση.
   Άρθρο 17
   Κοινοποίηση πληροφοριών
   1.   Ο ΥΕ εξουσιοδοτείται, εάν είναι αναγκαίο και όπως απαιτείται για την EUAM Ukraine, να κοινοποιεί στα τρίτα κράτη που συνδέονται με την παρούσα απόφαση διαβαθμισμένες πληροφορίες της ΕΕ έως το επίπεδο «RESTREINT UE/EU RESTRICTED» που έχουν παραχθεί για τους σκοπούς της EUAM Ukraine, σύμφωνα με την απόφαση 2013/488/ΕΕ.
   2.   Σε περίπτωση συγκεκριμένης και άμεσης επιχειρησιακής ανάγκης, ο ΥΕ εξουσιοδοτείται επίσης να κοινοποιεί στο κράτος υποδοχής τυχόν διαβαθμισμένες πληροφορίες της ΕΕ έως το επίπεδο «RESTREINT UE/EU RESTRICTED» που έχουν παραχθεί για τους σκοπούς της EUAM Ukraine, σύμφωνα με την απόφαση 2013/488/ΕΕ. Για τον σκοπό αυτό, συνάπτονται ρυθμίσεις μεταξύ του ΥΕ και των αρμόδιων αρχών του κράτους υποδοχής.
   3.   Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση οποιαδήποτε μη διαβαθμισμένα έγγραφα της ΕΕ που σχετίζονται με αποφάσεις του Συμβουλίου σχετικά με την EUAM Ukraine και εμπίπτουν στο επαγγελματικό απόρρητο, σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (2).
   4.   Ο ΥΕ μπορεί να αναθέτει τις εν λόγω εξουσιοδοτήσεις, καθώς και τη δυνατότητα σύναψης των ρυθμίσεων που αναφέρονται στην παράγραφο 2, σε αξιωματούχους της ΕΥΕΔ, στον διοικητή μη στρατιωτικής επιχείρησης και/ή στον αρχηγό αποστολής, σύμφωνα με το παράρτημα VI τμήμα VII της απόφασης 2013/488/ΕΕ.
   Άρθρο 18
   Στρατηγική αναθεώρηση
   Η αρχική εντολή της EUAM Ukraine διαρκεί δύο χρόνια. Διεξάγεται στρατηγική αναθεώρηση ένα έτος μετά την έναρξη της αποστολής.
   Άρθρο 19
   Έναρξη ισχύος και διάρκεια
   Η παρούσα απόφαση αρχίζει να ισχύει την ημέρα της έκδοσής της.
   Εφαρμόζεται για χρονικό διάστημα 24 μηνών από την ημερομηνία κατά την οποία αρχίζει η EUAM Ukraine.

      Βρυξέλλες, 22 Ιουλίου 2014.

            Για το Συμβούλιο

            Η Πρόεδρος

         C. ASHTON

      (1)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).

      (2)  Απόφαση 2009/937/ΕΕ του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325 της 11.12.2009, σ. 35).


title: 2006/834/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με την απαλλαγή για την εκτέλεση του προϋπολογισμού του Μεταφραστικού Κέντρου των οργάνων της Ευρωπαϊκής Ένωσης για το οικονομικό έτος 2004

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/102

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 27ης Απριλίου 2006
   σχετικά με την απαλλαγή για την εκτέλεση του προϋπολογισμού του Μεταφραστικού Κέντρου των οργάνων της Ευρωπαϊκής Ένωσης για το οικονομικό έτος 2004
   (2006/834/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς του Μεταφραστικού Κέντρου των οργάνων της Ευρωπαϊκής Ένωσης για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Μεταφραστικού Κέντρου των οργάνων της Ευρωπαϊκής Ένωσης για το οικονομικό έτος 2004 συνοδευόμενη από τις απαντήσεις του Κέντρου (2),

               —

               έχοντας υπόψη τη σύσταση του Συμβουλίου της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη τον κανονισμό (ΕΚ) αριθ. 2965/94 του Συμβουλίου, της 28ης Νοεμβρίου 1994, για τη δημιουργία Μεταφραστικού Κέντρου των οργάνων της Ευρωπαϊκής Ένωσης (4), και συγκεκριμένα το άρθρο 14,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών (Α6-0100/2006),

               1.

               χορηγεί απαλλαγή στον διευθυντή του Μεταφραστικού Κέντρου των οργάνων της Ευρωπαϊκής Ένωσης για την εκτέλεση του προϋπολογισμού του Κέντρου για το οικονομικό έτος 2004·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στον Διευθυντή του Μεταφραστικού Κέντρου των οργάνων της Ευρωπαϊκής Ένωσης, στο Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ C 269 της 28.10.2005, σ. 25.

      (2)  EE C 332 της 28.12.2005, σ. 53.

      (3)  ΕΕ L 248 της 16.9.2002, σ. 1.

      (4)  ΕΕ L 314 της 7.12.1994, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. 1645/2003 (ΕΕ L 245 της 29.9.2003, σ. 13).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).


title: 2008/475/ΕΚ: Απόφαση του Συμβουλίου, της 23ης Ιουνίου 2008 , περί εφαρμογής του άρθρου 7 παράγραφος 2 του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν

text:
               24.6.2008

               EL

               Επίσημη Εφημερίδα της Ευρωπαϊκής Ένωσης

               L 163/29

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 23ης Ιουνίου 2008
   περί εφαρμογής του άρθρου 7 παράγραφος 2 του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν
   (2008/475/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 423/2007 του Συμβουλίου, της 19ης Απριλίου 2007 (1), και ιδίως το άρθρο 15 παράγραφος 2,
   Εκτιμώντας τα ακόλουθα:

               (1)

               Στις 19 Απριλίου 2007, το Συμβούλιο εξέδωσε τον κανονισμό (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν. Το άρθρο 15 παράγραφος 2 του εν λόγω κανονισμού προβλέπει ότι το Συμβούλιο καταρτίζει, επανεξετάζει και τροποποιεί τον κατάλογο των προσώπων και οντοτήτων που αναφέρονται στο άρθρο 7 παράγραφος 2 του κανονισμού αυτού.

               (2)

               Το Συμβούλιο αποφάσισε ότι ορισμένα επί πλέον πρόσωπα και οντότητες πληρούν τις προϋποθέσεις που ορίζονται στο άρθρο 7 παράγραφος 2 του κανονισμού (ΕΚ) αριθ. 423/2007 και ότι, ως εκ τούτου, θα πρέπει να περιληφθούν στο παράρτημα V του εν λόγω κανονισμού για τους συγκεκριμένους και ειδικούς λόγους που εκτίθενται,

         ΑΠΟΦΑΣΙΖΕΙ:
   Άρθρο 1
   Το παράρτημα V του κανονισμού (ΕΚ) αριθ. 423/2007 αντικαθίσταται από το κείμενο που παρατίθεται στο παράρτημα της παρούσας απόφασης.
   Άρθρο 2
   Η παρούσα απόφαση παράγει αποτελέσματα από την ημέρα της δημοσίευσής της.

      Λουξεμβούργο, 23 Ιουνίου 2008.

            Για το Συμβούλιο

            Ο Πρόεδρος

         I. JARC

      (1)  EE L 103 της 20.4.2007, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 219/2008 (ΕΕ L 68 της 12.3.2008, σ. 5).

      ΠΑΡΑΡΤΗΜΑ

            «ΠΑΡΑΡΤΗΜΑ
            A.   Φυσικά πρόσωπα

                        Όνομα

                        Αναγνωριστικά στοιχεία

                        Αιτιολογία

                        Ημερομηνία καταχώρισης

                        1.

                        Reza AGHAZADEH

                        Ημερομηνία γεννήσεως: 15.3.1949 Αριθ. διαβατηρίου: S4409483 με ισχύ από 26.4.2000 έως 27.4.2010 εκδ. Τεχεράνης Τόπος γεννήσεως: Khoy. Αριθ. διπλ. διαβατηρίου D9001950, εκδ. 22.1.2008, με ισχύ μέχρι 21.1.2013

                        Επικεφαλής του Ιρανικού Οργανισμού Ατομικής Ενέργειας (AEOI), ο οποίος εποπτεύει το πυρηνικό πρόγραμμα του Ιράν και κατονομάζεται στην απόφαση 1737 (2006) του Συμβουλίου Ασφαλείας των ΗΕ (ΣΑΗΕ).

                        24.4.2007

                        2.

                        Ταξίαρχος του IRGC Javad DARVISH-VAND

                        Υπουργείο Άμυνας και Επιμελητείας Αναπληρωτής στο MODAFL αρμόδιος για την επιθεώρηση. Υπεύθυνος για όλα τα κτίρια και τις εγκαταστάσεις του MODAFL

                        24.6.2008

                        3.

                        Ταξίαρχος του IRGC Seyyed Mahdi FARAHI

                        Διευθύνων Σύμβουλος του Οργανισμού Αμυντικής Βιομηχανίας (DIO), που κατονομάζεται στην απόφαση 1737 (2006) του ΣΑΗΕ

                        24.6.2008

                        4.

                        Dr Hoseyn (Hossein) FAQIHIAN

                        Στη διεύθυνση της NFPC: AEOI-NFPD, P.O.Box: 11365-8486, Τεχεράνη/Ιράν

                        Αναπληρωτής και Γενικός Διευθυντής της Nuclear Fuel Production and Procurement Company (NFPC), που αποτελεί μέρος του AEOI, ο οποίος εποπτεύει το πυρηνικό πρόγραμμα του Ιράν και κατονομάζεται στην απόφαση 1737 (2006) του ΣΑΗΕ. Η NFPC επιδίδεται σε δραστηριότητες σχετικές με τον εμπλουτισμό, τις οποίες το Δ.Σ. του ΔΟΑΕ και το Συμβούλιο Ασφαλείας έχουν απαιτήσει από το Ιράν να σταματήσει.

                        24.4.2007

                        5.

                        Μηχανικός Mojtaba HAERI

                        Αναπληρωτής στο ΜΟDAFL αρμόδιος για τη βιομηχανία. Εποπτικός ρόλος επί του AIO και του DIO

                        24.6.2008

                        6.

                        Ταξίαρχος του IRGC Ali HOSEYNITASH

                        Επικεφαλής του Γενικού Τμήματος του Ανώτατου Συμβουλίου Εθνικής Ασφάλειας, συμμετέχει στη διαμόρφωση της πολιτικής στο θέμα των πυρηνικών

                        24.6.2008

                        7.

                        Mohammad Ali JAFARI, IRGC

                        Κατέχει στρατηγική θέση εντός του IRGC

                        24.6.2008

                        8.

                        Mahmood JANNATIAN

                        Υποδιοικητής του Οργανισμού Ατομικής Ενέργειας του Ιράν (AEOI)

                        24.6.2008

                        9.

                        Said Esmail KHALILIPOUR

                        Ημερομηνία γεννήσεως: 24.11.1945, Τόπος γεννήσεως: Langrond

                        Υποδιοικητής του AEOI. Ο AEOI εποπτεύει στο πυρηνικό πρόγραμμα του Ιράν και κατονομάζεται στην απόφαση 1737 (2006) του ΣΑΗΕ.

                        24.4.2007

                        10.

                        Ali Reza KHANCHI

                        Στη διεύθυνση του NRC: AEOI-NRC P.O.Box: 11365-8486 Τεχεράνη/ΙράνΦαξ: (+9821) 8021412

                        Διευθυντής του Κέντρου Πυρηνικών Ερευνών της Τεχεράνης (TNRC) του AEOI. Ο ΔΟΑΕ εξακολουθεί να ζητεί διευκρινίσεις από το Ιράν σχετικά με τα πειράματα διαχωρισμού πλουτωνίου που διεξάγονται στο TNRC, μεταξύ δε άλλων σχετικά με την παρουσία σωματιδίων ουρανίου υψηλού βαθμού εμπλουτισμού σε δείγματα του περιβάλλοντος της Εγκατάστασης Αποθήκευσης Απορριμμάτων του Karaj, όπου βρίσκονται οι περιέκτες με τους στόχους απεμπλουτισμένου ουρανίου που χρησιμοποιούνται σ’ αυτά τα πειράματα. Ο ΑΕΟΙ εποπτεύει το πυρηνικό πρόγραμμα του Ιράν και κατονομάζεται στην απόφαση 1737 (2006) του ΣΑΗΕ.

                        24.4.2007

                        11.

                        Ebrahim MAHMUDZADEH

                        Διευθύνων Σύμβουλος των Ηλεκτρονικής Βιομηχανίας του Ιράν

                        24.6.2008

                        12.

                        ΤαξίαρχοςΒeik MOHAMMADLU

                        Αναπληρωτής στο MODAFL αρμόδιος για τις προμήθειες και την υλικοτεχνική μέριμνα

                        24.6.2008

                        13.

                        Anis NACCACHE

                        Διοικητικό στέλεχος των επιχειρήσεων Barzagani Tejarat Tavanmad Saccal· η εταιρία του προσπάθησε να αγοράσει ευαίσθητα προϊόντα για το λογαριασμό οντοτήτων που έχουν καταχωρηθεί δυνάμει της απόφασης 1737 του ΣΑΗΕ

                        24.6.2008

                        14.

                        ΤαξίαρχοςΜohammad NADERI

                        Επικεφαλής του Οργανισμού Αεροδιαστημικής Βιομηχανίας (AIO)·ο AIO συμμετείχε σε ευαίσθητα ιρανικά προγράμματα

                        24.6.2008

                        15.

                        Ταξίαρχος του IRGC Mostafa Mohammad NAJJAR

                        Υπουργός του MODAFL, υπεύθυνος για το σύνολο των στρατιωτικών προγραμμάτων, περιλαμβανομένων των βαλλιστικών πυραύλων.

                        24.6.2008

                        16.

                        Dr Javad RAHIQI

                        Ημερομηνία γεννήσεως: 21.4.1954 Τόπος γεννήσεως: Mashad

                        Επικεφαλής του Κέντρου Πυρηνικής Τεχνολογίας του Ισπαχάν, το οποίο ανήκει στον ΑΕΟΙ και εποπτεύει την Εγκατάσταση Μετατροπής Ουρανίου του Ισπαχάν. Το Δ.Σ. του ΔΟΑΕ και το Συμβούλιο Ασφαλείας έχουν απαιτήσει από το Ιράν να σταματήσει κάθε δραστηριότητα σχετική με τον εμπλουτισμό, και συνεπώς και κάθε εργασία μετατροπής ουρανίου. Ο ΑΕΟΙ εποπτεύει το πυρηνικό πρόγραμμα του Ιράν και κατονομάζεται στην απόφαση 1737 (2006) του ΣΑΗΕ.

                        24.4.2007

                        17.

                        Υποναύαρχος Mohammad SHAFI’I RUDSARI

                        Αναπληρωτής στο MODAFL αρμόδιος για το συντονισμό

                        24.6.2008

                        18.

                        Ταξίαρχος του IRGC Ali SHAMSHIRI

                        Αναπληρωτής στο MODAFL αρμόδιος για την αντικατασκοπεία, υπεύθυνος για την ασφάλεια του προσωπικού και των εγκαταστάσεων του MODAFL

                        24.6.2008

                        19.

                        Abdollah SOLAT SANA

                        Εκτελεστικός Διευθυντής της Εγκατάστασης Μετατροπής Ουρανίου (UCF) του Ισπαχάν, η οποία παράγει το βασικό υλικό (UF6) της διαδικασίας εμπλουτισμού του συγκροτήματος του Natanz. Έλαβε ειδική τιμητική διάκριση στις 27 Αυγούστου 2006 από τον Πρόεδρο Αχμαντινετζάντ για το ρόλο του αυτό.

                        24.4.2007

                        20.

                        Ταξίαρχος του IRGC Ahmad VAHIDI

                        Αναπληρωτής Διευθυντής στο MODAFL

                        24.6.2008

            B.   Νομικά πρόσωπα, οντότητες και οργανισμοί

                        Όνομα

                        Αναγνωριστικά στοιχεία

                        Αιτιολογία

                        Ημερομηνία καταχώρισης

                        1.

                        Aerospace Industries Organisation, AIO (Οργανισμός Αεροδιαστημικής Βιομηχανίας)

                        AIO, 28 Shian 5, Lavizan, Tehran

                        Ο AIO εποπτεύει την ιρανική παραγωγή πυραύλων, και δη τους βιομηχανικούς ομίλους Shahid Hemmat, Shahid Bagheri και Fajr, που και οι τρεις κατονομάζονται στην απόφαση 1737 (2006) του ΣΑΗΕ. Επίσης, ο επικεφαλής και δύο άλλοι ανώτατοι αξιωματούχοι του ΑΙΟ κατονομάζονται στην ίδια απόφαση.

                        24.4.2007

                        2.

                        Armament Industries

                        Pasdaran Av., PO Box 19585/777, Tehran

                        Θυγατρική του DIO (Οργανισμός Αμυντικής Βιομηχανίας).

                        24.4.2007

                        3.

                        Armed Forces Geographical Organisation

                        Εκτιμάται ότι παρέχει στοιχεία γεωεπισκόπησης για το πρόγραμμα βαλλιστικών πυραύλων

                        24.6.2008

                        4.

                        Τράπεζα Melli, Melli Bank Iran και όλα τα υποκαταστήματα και οι θυγατρικές της, περιλαμβανομένων των

                        Ferdowsi Avenue, PO Box 11365-171, Tehran

                        Παρέχει ή προσπαθεί να παράσχει χρηματοοικονομική βοήθεια σε εταιρίες οι οποίες ενέχονται στην παραγωγή προϊόντων ή προμηθεύουν προϊόντα για τα πυρηνικά και πυραυλικά προγράμματα του Ιράν (AIO, SHIG, SBIG, AEOI, Novin Energy Company, Mesbah Energy Company, Kalaye Electric Company and DIO). Η Τράπεζα Melli ενεργεί ως ενδιάμεσος που διευκολύνει τις ευαίσθητες δραστηριότητες του Ιράν. Έχει διευκολύνει πολυάριθμες αγορές ευαίσθητων υλικών για τα πυρηνικά και πυραυλικά προγράμματα του Ιράν. Έχει παράσχει διάφορες χρηματοπιστωτικές υπηρεσίες σε οντότητες που συνδέονται με την πυρηνική και την πυραυλική βιομηχανία του Ιράν, μεταξύ άλλων άνοιγμα πιστωτικών επιστολών και διατήρηση λογαριασμών. Πολλές από τις προαναφερόμενες εταιρίες κατονομάζονται στις αποφάσεις ΣΑΗΕ 1737 και 1747.

                        24.6.2008

                                    (α)

                                    Melli Bank plc

                        London Wall, 11th floor, London EC2Y 5EA, United Kingdom

                                    (β)

                                    Bank Melli Iran Zao

                        Number 9/1, Ulitsa Mashkova, Moscow, 130064, Russia

                        5.

                        Defence Technology and Science Research Centre (DTSRC) – επίσης γνωστό και ως Educational Research Institute/Moassese Amozeh Va Tahgiaghati (ERI/MAVT Co.)

                        Pasdaran Av., PO Box 19585/777, Tehran

                        Υπεύθυνο Ε&Α. Θυγατρικό του DIO. Το DTSRC χειρίζεται μεγάλο μέρος των προμηθειών για τον DIO.

                        24.4.2007

                        6.

                        Iran Electronic Industries

                        P. O. Box 18575-365, Tehran, Iran

                        Θυγατρική που ανήκει εξ ολοκλήρου στο MODAFL (και επομένως αδελφή εταιρία των οργανισμών AIO, AvIO και DIO). Επιφορτισμένη με την κατασκευή ηλεκτρονικών συστατικών στοιχείων για τα ιρανικά οπλικά συστήματα.

                        24.6.2008

                        7.

                        IRGC Air Force (Αεροπορική δύναμη IRGC)

                        Χειρίζεται τους καταγεγραμμένους βαλλιστικούς πυραύλους μικρού και μεσαίου βεληνεκούς του Ιράν. Ο επικεφαλής της αεροπορικής δύναμης του IRGC κατονομάζεται στην απόφαση 1737 του ΣΑΗΕ.

                        24.6.2008

                        8.

                        Khatem-ol Anbiya Construction Organisation

                        Number 221, North Falamak-Zarafshan Intersection, 4th Phase, Shahkrak-E-Ghods, Tehran 14678, Iran

                        Ομάδα εταιριών που ανήκουν στο IRGC. Χρησιμοποιεί μηχανικούς κατασκευαστικούς πόρους του IRGC ενεργώντας ως βασικός ανάδοχος μειζόνων σχεδίων όπως η διάνοιξη σηράγγων, εκτιμάται ότι στηρίζει τα πυρηνικά και πυραυλικά προγράμματα του Ιράν.

                        24.6.2008

                        9.

                        Πανεπιστήμιο Malek Ashtar University

                        Συνδεδεμένο με το Υπουργείο Άμυνας, δημιούργησε το 2003 ένα τμήμα κατάρτισης σχετικής με τους πυραύλους, σε άμεση συνεργασία με τον AIO

                        24.6.2008

                        10.

                        Marine Industries

                        Pasdaran Av., PO Box 19585/777, Tehran

                        Θυγατρική του DIO.

                        24.4.2007

                        11.

                        Mechanic Industries Group

                        Συμμετείχε στην παραγωγή συστατικών στοιχείων για το πρόγραμμα βαλλιστικών πυραύλων

                        24.6.2008

                        12.

                        Ministry of Defence and Armed Forces Logistics (MODAFL) (Υπουργείο Άμυνας και Επιμελητείας)

                        West side of Dabestan Street, Abbas Abad District, Tehran

                        Υπεύθυνο για τα ιρανικά προγράμματα έρευνας, ανάπτυξης και κατασκευής στον τομέα της άμυνας, περιλαμβανομένης της στήριξης του πυρηνικού και του πυραυλικού προγράμματος

                        24.6.2008

                        13.

                        Ministry of Defence Logistics Export (MODLEX)

                        P. O. Box 16315-189, Tehran, Iran

                        Είναι το τμήμα εξαγωγών του MODAFL, και ο φορέας που χρησιμοποιείται για τις εξαγωγές συναρμολογημένων όπλων σε διακρατικές συναλλαγές. Σύμφωνα με την απόφαση 1747 (2007) του ΣΑΗΕ το MODLEX δεν θα πρέπει να διενεργεί εμπορικές συναλλαγές.

                        24.6.2008

                        14.

                        3M Mizan Machinery Manufacturing

                        Εικονική εταιρία που αποκρύπτει τον AIO, συμμετέχει σε αγορές στον τομέα των βαλλιστικών.

                        24.6.2008

                        15.

                        Nuclear Fuel Production and Procurement Company (NFPC)

                        AEOI-NFPD, P.O.Box: 11365-8486, Tehran/Iran

                        Το Nuclear Fuel Production Division (NFPD) του AEOI είναι επιφορτισμένο με την έρευνα και ανάπτυξη στον τομέα του κύκλου πυρηνικών καυσίμων, ασχολείται δε μεταξύ άλλων με την εξερεύνηση για ουράνιο, την εξόρυξη ουρανιούχων μεταλλευμάτων, τη μεταλλουργία του ουρανίου, τη μετατροπή του και τη διαχείριση των πυρηνικών απορριμμάτων. Η NFPC αποτελεί το διάδοχο φορέα του NFPD, την υπό τον ΑΕΟΙ λειτουργούσα θυγατρική εταιρία την επιφορτισμένη με την έρευνα και ανάπτυξη στον τομέα του κύκλου πυρηνικών καυσίμων, συμπεριλαμβανομένων της μετατροπής και του εμπλουτισμού.

                        24.4.2007

                        16.

                        Parchin Chemical Industries

                        Εργάσθηκε στον τομέα των τεχνολογιών προώθησης για το ιρανικό πρόγραμμα βαλλιστικών πυραύλων

                        24.6.2008

                        17.

                        Special Industries Group

                        Pasdaran Av., PO Box 19585/777, Tehran

                        Θυγατρική του DIO.

                        24.4.2007

                        18.

                        State Purchasing Organisation (SPO) (Κρατικός οργανισμός αγορών)

                        Ο SPO φαίνεται πως διευκολύνει την εισαγωγή ολόκληρων όπλων. Φαίνεται πως είναι θυγατρική του MODAFL

                        24.6.2008»


title: 2006/964/ΕΚ: Απόφαση του Συμβουλίου, της 18ης Δεκεμβρίου 2006 , για τη σύναψη της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας

text:
               30.12.2006

               EL

               Επίσημη Εφημερίδα της Ευρωπαϊκής Ένωσης

               L 397/14

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 18ης Δεκεμβρίου 2006
   για τη σύναψη της συμφωνίας μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας
   (2006/964/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,
   την πρόταση της Επιτροπής
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Με την απόφαση της 24ης Οκτωβρίου 2005 το Συμβούλιο εξουσιοδότησε την Επιτροπή να διαπραγματευτεί με την κυβέρνηση του Καναδά μια συμφωνία για την ανανέωση του προγράμματος συνεργασίας στους τομείς της τριτοβάθμιας εκπαίδευσης, της επαγγελματικής κατάρτισης και της νεολαίας.

               (2)

               Η Επιτροπή διαπραγματεύτηκε εξ ονόματος της Κοινότητας τη συμφωνία με την κυβέρνηση του Καναδά σύμφωνα με τις οδηγίες του παραρτήματος της ανωτέρω απόφασης.

               (3)

               Η Κοινότητα και ο Καναδάς αναμένουν ότι θα αποκτήσουν αμοιβαία οφέλη από τη συνεργασία αυτή, η οποία πρέπει, από την πλευρά της Κοινότητας, να είναι συμπληρωματική προς τα διμερή προγράμματα μεταξύ των κρατών μελών και του Καναδά και να προσφέρει μια ευρωπαϊκή προστιθέμενη αξία.

               (4)

               Η συμφωνία αυτή υπεγράφη εξ ονόματος της Κοινότητας στις 5 Δεκεμβρίου 2006, με την επιφύλαξη της σύναψής της σε μεταγενέστερη ημερομηνία.

               (5)

               Η συμφωνία κρίνεται σκόπιμο να εγκριθεί,

         ΑΠΟΦΑΣΙΖΕΙ:
   Άρθρο 1
   1.   Η συμφωνία μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας εγκρίνεται εξ ονόματος της Κοινότητας.
   2.   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Η αντιπροσωπεία της Ευρωπαϊκής Κοινότητας στη μεικτή επιτροπή που αναφέρει το άρθρο 6 της συμφωνίας αποτελείται από έναν εκπρόσωπο της Επιτροπής, επικουρούμενο από έναν εκπρόσωπο από κάθε κράτος μέλος.
   Άρθρο 3
   Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί στην κοινοποίηση που προβλέπεται στο άρθρο 12 παράγραφος 1 της συμφωνίας.

      Βρυξέλλες, 18 Δεκεμβρίου 2006.

            Για το Συμβούλιο

            Ο Πρόεδρος

         J.-E. ENESTAM

         ΣΥΜΦΩΝΊΑ

      μεταξύ της Ευρωπαϊκής Κοινότητας και της κυβέρνησης του Καναδά με την οποία θεσπίζεται πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας
      Η ΕΥΡΩΠΑΪΚΗ ΚΟΙΝΟΤΗΤΑ,
      αφενός, και
      Η ΚΥΒΕΡΝΗΣΗ ΤΟΥ ΚΑΝΑΔΑ,
      αφετέρου,
      επονομαζόμενες στο εξής από κοινού «τα Μέρη»,
      ΣΗΜΕΙΩΝΟΝΤΑΣ ότι η Διακήρυξη για τις σχέσεις Ευρωπαϊκής Κοινότητας – Καναδά που εκδόθηκε από την Ευρωπαϊκή Κοινότητα και τα κράτη μέλη της και από την κυβέρνηση του Καναδά στις 22 Νοεμβρίου 1990 αναφέρεται συγκεκριμένα στην ενίσχυση της αμοιβαίας συνεργασίας σε διάφορους τομείς που αφορούν άμεσα τη σημερινή και τη μελλοντική ευημερία των πολιτών τους, όπως οι ανταλλαγές και τα κοινά προγράμματα στον τομέα της εκπαίδευσης και του πολιτισμού, συμπεριλαμβανομένων των πανεπιστημιακών ανταλλαγών και των ανταλλαγών των νέων·
      ΣΗΜΕΙΩΝΟΝΤΑΣ ότι η κοινή πολιτική Διακήρυξη και το πρόγραμμα δράσης Καναδά-ΕΕ, που εκδόθηκαν στις 17 Δεκεμβρίου 1996 προβλέπουν ότι, προκειμένου να ανανεωθούν οι δεσμοί τους οι βασισμένοι στις κοινές κουλτούρες και τις κοινές αξίες, τα Μέρη θα ενθαρρύνουν τις επαφές μεταξύ των πολιτών τους σε κάθε επίπεδο, ειδικά μεταξύ της νεολαίας τους· και ότι το κοινό πρόγραμμα δράσης που επισυνάπτεται στη Διακήρυξη ενθαρρύνει τα Μέρη να ενισχύσουν περαιτέρω τη συνεργασία τους μέσω της συμφωνίας μεταξύ της Ευρωπαϊκής Κοινότητας και της κυβέρνησης του Καναδά που θεσπίζει πρόγραμμα συνεργασίας στους τομείς της τριτοβάθμιας εκπαίδευσης και της κατάρτισης, η οποία επικυρώθηκε το 1996·
      ΣΗΜΕΙΩΝΟΝΤΑΣ ότι το πρόγραμμα εταιρικής σχέσης ΕΕ-Καναδά, το οποίο εκδόθηκε στις 18 Μαρτίου 2004 κατά τη Σύνοδο Κορυφής ΕΕ-Καναδά αναφέρεται στην ανάγκη να επιδιωχθούν νέοι τρόποι ενθάρρυνσης της δημιουργίας δεσμών μεταξύ των λαών των δύο πλευρών, ιδίως με τη διεύρυνση του πεδίου των προγραμμάτων ανταλλαγών μεταξύ Καναδά και Ευρωπαϊκής Κοινότητας όσον αφορά τους νέους και με τη διερεύνηση τρόπων ενίσχυσης και διεύρυνσης του πεδίου της συνεργασίας ΕΚ-Καναδά κατά την ανανέωση της συμφωνίας μεταξύ της Ευρωπαϊκής Κοινότητας και της κυβέρνησης του Καναδά για την ανανέωση του προγράμματος συνεργασίας στον τομέα της τριτοβάθμιας εκπαίδευσης και της κατάρτισης, η οποία επικυρώθηκε τον Μάρτιο του 2001·
      ΣΗΜΕΙΩΝΟΝΤΑΣ ότι η κοινή Διακήρυξη, η οποία εκδόθηκε στη Σύνοδο Κορυφής ΕΕ-Καναδάς στις 19 Ιουνίου 2005, αναφέρεται περαιτέρω στην πρόθεση των ηγετών της ΕΕ και του Καναδά να ανανεώσουν, να ενισχύσουν και να διευρύνουν το πεδίο της συμφωνίας για την ανανέωση του προγράμματος συνεργασίας στους τομείς της τριτοβάθμιας εκπαίδευσης και της κατάρτισης, που επικυρώθηκε το 2001, ιδίως μέσω της προσθήκης της συνεργασίας στον τομέα της νεολαίας, προκειμένου να ενισχύσουν την ακαδημαϊκή συνεργασία και τις υπερατλαντικές ανταλλαγές μεταξύ των πολιτών μας·
      ΕΚΤΙΜΩΝΤΑΣ τον πλήρη σεβασμό των αρμοδιοτήτων των κρατών μελών της Ευρωπαϊκής Κοινότητας και των νομοθετικών εξουσιών των επαρχιών και των εδαφών του Καναδά στους τομείς της εκπαίδευσης και της κατάρτισης, καθώς και της αυτονομίας των ιδρυμάτων τριτοβάθμιας εκπαίδευσης και κατάρτισης·
      ΕΚΤΙΜΩΝΤΑΣ ότι η υιοθέτηση και η εφαρμογή των συμφωνιών του 1996 και του 2001 για την τριτοβάθμια εκπαίδευση και την κατάρτιση υλοποιούν τις αναληφθείσες υποχρεώσεις με τις Διακηρύξεις της ΕΕ-Καναδά· και ότι η συνεργασία είναι ιδιαίτερα θετική για αμφότερα τα Μέρη·
      ΑΝΑΓΝΩΡΙΖΟΝΤΑΣ την κρίσιμη συμβολή της τριτοβάθμιας εκπαίδευσης και της κατάρτισης στην ανάπτυξη ανθρώπινου δυναμικού ικανού να συμμετέχει στην παγκόσμια οικονομία που βασίζεται στη γνώση·
      ΑΝΑΓΝΩΡΙΖΟΝΤΑΣ ότι η συνεργασία στους τομείς της τριτοβάθμιας εκπαίδευσης, της κατάρτισης και της νεολαίας θα πρέπει να συμπληρώνει άλλες σχετικές πρωτοβουλίες συνεργασίας μεταξύ της Ευρωπαϊκής Κοινότητας και του Καναδά·
      ΑΝΑΓΝΩΡΙΖΟΝΤΑΣ τη σημασία που έχει να ληφθούν υπόψη οι εργασίες που πραγματοποιούνται στον τομέα της τριτοβάθμιας εκπαίδευσης και της κατάρτισης από τους διεθνείς οργανισμούς που δραστηριοποιούνται σε αυτούς τους τομείς, όπως ο ΟΟΣΑ, η Ουνέσκο και το Συμβούλιο της Ευρώπης·
      ΑΝΑΓΝΩΡΙΖΟΝΤΑΣ ότι τα Μέρη έχουν κοινό συμφέρον για συνεργασία στους τομείς της τριτοβάθμιας εκπαίδευσης, της κατάρτισης και της νεολαίας, στο πλαίσιο της ευρύτερης συνεργασίας που υπάρχει μεταξύ της Ευρωπαϊκής Κοινότητας και του Καναδά·
      ΠΡΟΣΔΟΚΩΝΤΑΣ να αποκομίσουν αμοιβαίο όφελος από τη συνεργασία στους τομείς της τριτοβάθμιας εκπαίδευσης, της κατάρτισης και της νεολαίας·
      ΑΝΑΓΝΩΡΙΖΟΝΤΑΣ την ανάγκη να διευρυνθεί η πρόσβαση στις δραστηριότητες που υποστηρίζονται από την παρούσα συμφωνία, ιδίως τις δραστηριότητες στον τομέα της κατάρτισης και της νεολαίας·
      ΕΠΙΘΥΜΩΝΤΑΣ να ανανεωθεί η βάση για τη συνέχιση της συνεργασίας στους τομείς της τριτοβάθμιας εκπαίδευσης και της κατάρτισης,
      ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
      Άρθρο 1
      Αντικείμενο
      Η παρούσα συμφωνία θεσπίζει πλαίσιο συνεργασίας στους τομείς της τριτοβάθμιας εκπαίδευσης, της κατάρτισης και της νεολαίας μεταξύ της Ευρωπαϊκής Κοινότητας και του Καναδά.
      Άρθρο 2
      Ορισμοί
      Για τους σκοπούς της παρούσας συμφωνίας, νοούνται ως:

                  1.

                  «ίδρυμα τριτοβάθμιας εκπαίδευσης»: κάθε ίδρυμα το οποίο, σύμφωνα με την εφαρμοστέα νομοθεσία ή πρακτική κάθε Μέρους, προσφέρει τίτλους ή διπλώματα τριτοβάθμιας εκπαίδευσης, όποια και αν είναι η επωνυμία του·

                  2.

                  «ίδρυμα κατάρτισης»: κάθε είδος δημόσιου, ημιδημόσιου ή ιδιωτικού οργανισμού, ο οποίος, ανεξάρτητα από την επωνυμία του, σύμφωνα με την εφαρμοστέα νομοθεσία και πρακτική κάθε Μέρους, σχεδιάζει ή αναλαμβάνει επαγγελματική εκπαίδευση ή κατάρτιση, επιμόρφωση, επανεκπαίδευση ή επαναπροσανατολισμό που καταλήγει σε τίτλους αναγνωρισμένους από τις αρμόδιες αρχές·

                  3.

                  «σπουδαστής»: κάθε πρόσωπο που παρακολουθεί μαθητεία, μαθήματα ή προγράμματα κατάρτισης παρεχόμενα από τριτοβάθμια ιδρύματα εκπαίδευσης ή ιδρύματα κατάρτισης κατά την έννοια του παρόντος άρθρου, και το οποίο αναγνωρίζεται ή ενισχύεται οικονομικά από τις αρμόδιες αρχές·

                  4.

                  «νεολαία»: οι τομείς των δραστηριοτήτων που συνδέονται με την ανεπίσημη και άτυπη μαθητεία όπου συμμετέχουν οργανώσεις νεολαίας και άλλες ενώσεις νεολαίας καθώς επίσης και διοργανωτές για τη νεολαία, ηγετικά στελέχη για νέους και άλλοι παράγοντες που εργάζονται για τους νέους ή συνεργάζονται με αυτούς.

            Άρθρο 3
      Στόχοι
      1.   Οι γενικοί στόχοι της παρούσας συμφωνίας είναι οι εξής:

                  α)

                  προώθηση της αμοιβαίας κατανόησης μεταξύ των λαών της Ευρωπαϊκής Ένωσης και του Καναδά, ιδίως μέσω της εξοικείωσής τους με τις γλώσσες, τις κουλτούρες και τους θεσμούς τους·

                  β)

                  βελτίωση της ποιότητας των ανθρώπινων πόρων τόσο εντός της Ευρωπαϊκής Κοινότητας όσο και στον Καναδά, διευκολύνοντας την απόκτηση των δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

            2.   Οι ειδικοί στόχοι της παρούσας συμφωνίας είναι οι εξής:

                  α)

                  απόδοση στη διατλαντική συνεργασία στους τομείς της τριτοβάθμιας εκπαίδευσης, της κατάρτισης και της νεολαίας μιας ισχυρότερης ευρωπαϊκής και καναδικής διάστασης προστιθέμενης αξίας·

                  β)

                  συμβολή στις διατλαντικές ανταλλαγές μεταξύ των πολιτών τόσο της Ευρωπαϊκής Ένωσης όσο και του Καναδά·

                  γ)

                  συμβολή στην ανάπτυξη των ιδρυμάτων τριτοβάθμιας εκπαίδευσης και κατάρτισης, καθώς και των δομών και των οργανισμών που αφορούν τη νεολαία·

                  δ)

                  προώθηση ή/και ενίσχυση των συμπράξεων μεταξύ των ενδιαφερόμενων μερών στους τομείς της τριτοβάθμιας εκπαίδευσης, της κατάρτισης και της νεολαίας στην Ευρωπαϊκή Κοινότητα και τον Καναδά·

                  ε)

                  συμβολή στην επαγγελματική ανάπτυξη των ατόμων επιτυγχάνοντας παράλληλα τους γενικούς στόχους της συμφωνίας·

                  στ)

                  πολλαπλασιασμός ευκαιριών διαλόγου και ανταλλαγών σχετικά με την πολιτική για τη νεολαία και τις ενέργειες που αφορούν τη νεολαία.

            3.   Οι επιχειρησιακοί στόχοι της παρούσας συμφωνίας είναι οι εξής:

                  α)

                  Υποστήριξη της συνεργασίας μεταξύ των ιδρυμάτων τριτοβάθμιας εκπαίδευσης και κατάρτισης με σκοπό την προώθηση και την επεξεργασία κοινών προγραμμάτων μελέτης ή/και κατάρτισης, και την ενθάρρυνση και ανάπτυξη της κινητικότητας των σπουδαστών·

                  β)

                  ποιοτική βελτίωση της διατλαντικής κινητικότητας των σπουδαστών, με την προώθηση της διαφάνειας, της αμοιβαίας αναγνώρισης των τίτλων και των περιόδων σπουδών και της κατάρτισης καθώς και, εφόσον είναι απαραίτητο, της δυνατότητας μεταφοράς διδακτικών μονάδων·

                  γ)

                  υποστήριξη της συνεργασίας μεταξύ δημόσιων και ιδιωτικών οργανισμών που δραστηριοποιούνται στους τομείς της τριτοβάθμιας εκπαίδευσης, της κατάρτισης και της νεολαίας με σκοπό την ενθάρρυνση των συζητήσεων και των ανταλλαγών εμπειριών στις σχετικές πολιτικές·

                  δ)

                  υποστήριξη της διατλαντικής κινητικότητας των επαγγελματιών (συμπεριλαμβανομένων των εκπαιδευομένων επαγγελματιών) με σκοπό τη βελτίωση της αμοιβαίας κατανόησης και των ειδικών γνώσεων όσον αφορά ζητήματα σχετικά με τις σχέσεις μεταξύ της Ευρωπαϊκής Ένωσης και Καναδά·

                  ε)

                  υποστήριξη της συνεργασίας μεταξύ των δομών και των οργανώσεων νεολαίας καθώς επίσης και των διοργανωτών για τη νεολαία, των ηγετικών στελεχών για νέους και άλλων παραγόντων που δραστηριοποιούνται στον τομέα αυτόν, με σκοπό την προώθηση των ανταλλαγών ορθών πρακτικών και την ανάπτυξη δικτύων.

            Άρθρο 4
      Αρχές
      Η συνεργασία στο πλαίσιο της παρούσας συμφωνίας διεξάγεται βάσει των ακόλουθων αρχών:

                  1.

                  πλήρης σεβασμός των αρμοδιοτήτων των κρατών μελών της Ευρωπαϊκής Κοινότητας και των νομοθετικών εξουσιών των επαρχιών και των εδαφών του Καναδά στους τομείς της εκπαίδευσης και της κατάρτισης, καθώς και της αυτονομίας των ιδρυμάτων τριτοβάθμιας εκπαίδευσης και κατάρτισης·

                  2.

                  γενική εξισορρόπηση των οφελών από τις δραστηριότητες που διεξάγονται βάσει της παρούσας συμφωνίας·

                  3.

                  ευρεία συμμετοχή από τα διάφορα κράτη μέλη της Ευρωπαϊκής Κοινότητας και τις επαρχίες και τα εδάφη του Καναδά·

                  4.

                  αναγνώριση της πλήρους πολιτιστικής, κοινωνικής και οικονομικής πολυμορφίας της Ευρωπαϊκής Κοινότητας και του Καναδά·

                  5.

                  ενίσχυση της συνεργασίας μεταξύ της Ευρωπαϊκής Κοινότητας και του Καναδά και της συμπληρωματικότητας σε σχέση με τα διμερή προγράμματα που διεξάγονται μεταξύ των κρατών μελών της Ευρωπαϊκής Κοινότητας και του Καναδά, καθώς επίσης και σε σχέση με τα άλλα προγράμματα και πρωτοβουλίες της Ευρωπαϊκής Κοινότητας και του Καναδά στους τομείς της τριτοβάθμιας εκπαίδευσης, της κατάρτισης και της νεολαίας.

            Άρθρο 5
      Συνεργασία
      Η συνεργασία υλοποιείται μέσω των ενεργειών που περιγράφονται στο Παράρτημα, το οποίο αποτελεί αναπόσπαστο τμήμα της παρούσας συμφωνίας.
      Άρθρο 6
      Μεικτή επιτροπή
      1.   Συνιστάται μεικτή επιτροπή. Απαρτίζεται από εκπροσώπους κάθε Μέρους.
      2.   Η μεικτή επιτροπή ασκεί τα ακόλουθα καθήκοντα:

                  α)

                  ανασκόπηση της συνεργασίας που προβλέπεται από την παρούσα συμφωνία·

                  β)

                  υποβολή εκθέσεων προς τα Μέρη σχετικά με το επίπεδο, την κατάσταση και την αποτελεσματικότητα της συνεργασίας σύμφωνα με τους στόχους και τις αρχές της παρούσας συμφωνίας·

                  γ)

                  κοινή χρήση πληροφοριών για τις πρόσφατες εξελίξεις, τις πολιτικές, τις νέες τάσεις ή τις καινοτόμες πρακτικές σχετικά με την τριτοβάθμια εκπαίδευση, την κατάρτιση και τη νεολαία.

            3.   Η μεικτή επιτροπή προσπαθεί να συνεδριάζει ανά διετία, εκ περιτροπής στην Ευρωπαϊκή Ένωση και στον Καναδά. Άλλες συνεδριάσεις μπορούν να διεξάγονται με κοινή συμφωνία.
      4.   Οι αποφάσεις της μεικτής επιτροπής λαμβάνονται συναινετικά. Τα πρακτικά της συνεδρίασης εγκρίνονται από τα πρόσωπα που επιλέγονται από έκαστο των Μερών για την από κοινού προεδρία της συνεδρίασης· ανακοινώνονται, μαζί με την έκθεση, στη μεικτή επιτροπή συνεργασίας, η οποία έχει συσταθεί στο πλαίσιο της συμφωνίας-πλαισίου εμπορικής και οικονομικής συνεργασίας μεταξύ των Ευρωπαϊκών Κοινοτήτων και του Καναδά του 1976 καθώς επίσης και στους αρμόδιους υπουργούς κάθε Μέρους.
      Άρθρο 7
      Παρακολούθηση και αξιολόγηση
      Η συνεργασία παρακολουθείται και αξιολογείται, εφόσον ενδείκνυται, σε βάση συνεργασίας επιτρέποντας έτσι, ανάλογα με τις ανάγκες, τον επαναπροσανατολισμό των δραστηριοτήτων συνεργασίας σε συνάρτηση με τυχόν ανάγκες ή δυνατότητες που εμφανίζονται κατά τη διάρκεια της εφαρμογής τους.
      Άρθρο 8
      Χρηματοδότηση
      1.   Η συνεργασία νοείται υπό την επιφύλαξη των διαθέσιμων χρηματοδοτικών μέσων καθώς και των νομοθετικών και κανονιστικών διατάξεων, των πολιτικών και των προγραμμάτων που εφαρμόζονται στην Ευρωπαϊκή Κοινότητα και τον Καναδά. Η χρηματοδότηση πραγματοποιείται βάσει ίσης συγχρηματοδότησης εκ μέρους των Μερών.
      2.   Κάθε Μέρος χορηγεί χρηματοδοτικά κονδύλια προς άμεσο όφελος των εξής:

                  —

                  για την Ευρωπαϊκή Κοινότητα, των υπηκόων ενός κράτους μέλους της ή των προσώπων που αναγνωρίζονται από ένα κράτος μέλος ότι έχουν την επίσημη ιδιότητα του μόνιμου κατοίκου,

                  —

                  για τον Καναδά, των πολιτών και των μόνιμων κατοίκων του όπως καθορίζονται από την καναδική νομοθεσία.

            3.   Οι δαπάνες της μεικτής επιτροπής ή οι δαπάνες που πραγματοποιούνται εξ ονόματός της επιβαρύνουν το Μέρος, έναντι του οποίου είναι υπόλογο το μέλος από το οποίο πηγάζει η δαπάνη. Οι δαπάνες που συνδέονται άμεσα με τις συνεδριάσεις της μεικτής επιτροπής, εκτός από τα οδοιπορικά και τα έξοδα διαμονής, επιβαρύνουν το Μέρος υποδοχής.
      Άρθρο 9
      Είσοδος προσωπικού
      Κάθε Μέρος λαμβάνει όλα τα εύλογα μέτρα και καταβάλλει κάθε δυνατή προσπάθεια για να διευκολύνει την είσοδο και την έξοδο από το έδαφός του προσωπικού, των σπουδαστών, του υλικού και του εξοπλισμού του άλλου Μέρους που δεσμεύεται με τη συνεργασία ή που χρησιμοποιείται στη συνεργασία αυτή στο πλαίσιο της παρούσας συμφωνίας σύμφωνα με τους νόμους και τους κανονισμούς εκάστου των Μερών.
      Άρθρο 10
      Άλλες συμφωνίες
      1.   Η παρούσα συμφωνία ισχύει υπό την επιφύλαξη της συνεργασίας που μπορεί να διεξάγεται σύμφωνα με άλλες συμφωνίες μεταξύ των Μερών.
      2.   Η παρούσα συμφωνία ισχύει υπό την επιφύλαξη υπαρχουσών ή μελλοντικών διμερών συμφωνιών μεταξύ των επί μέρους κρατών μελών της Ευρωπαϊκής Κοινότητας και του Καναδά, στους τομείς που αναφέρονται στην παρούσα συμφωνία.
      Άρθρο 11
      Εδαφικό πεδίο εφαρμογής της παρούσας συμφωνίας
      Η παρoύσα συμφωvία εφαρμόζεται, αφεvός, στα εδάφη στα oπoία εφαρμόζεται η Συvθήκη για τηv ίδρυση της Ευρωπαϊκής Κoιvότητας και υπό τoυς όρoυς πoυ πρoβλέπει η Συvθήκη αυτή, και, αφετέρoυ, στo έδαφoς του Καναδά.
      Άρθρο 12
      Τελικές ρήτρες
      1.   Κάθε Μέρος κοινοποιεί στο άλλο Μέρος εγγράφως τη συγκατάθεσή του να δεσμευθεί από την παρούσα συμφωνία. Η παρούσα συμφωνία αρχίζει να ισχύει την πρώτη ημέρα του μήνα που ακολουθεί την ημερομηνία κατά την οποία το τελευταίο Μέρος θα έχει κοινοποιήσει στο άλλο τη συγκατάθεσή του.
      2.   Η παρoύσα συμφωvία παραμένει σε ισχύ για περίοδο οκτώ ετών, μετά την οποία μπορεί να παραταθεί με τη γραπτή συμφωνία των Μερών.
      3.   Η παρoύσα συμφωνία μπορεί να τρoπoπoιηθεί με κοινή γραπτή συμφωνία των Μερών.
      4.   Οι τροποποιήσεις ή οι παρατάσεις πραγματοποιούνται εγγράφως και αρχίζουν να ισχύουν σε ημερομηνία που καθορίζεται από τα Μέρη.
      5.   Κάθε Μέρος δύναται, ανά πάσα στιγμή, να τερματίσει την παρούσα συμφωνία, μέσω γραπτής προειδοποίησης δώδεκα μηνών. Η λήξη ή η καταγγελία της παρούσας συμφωνίας δεν επηρεάζει ουδόλως την ισχύ ή τη διάρκεια διατάξεων οι οποίες θεσπίζονται δυνάμει της συμφωνίας αυτής ούτε τις υποχρεώσεις που καθορίζονται κατ' εφαρμογή των διατάξεων του Παραρτήματός της.

         ΕΙΣ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι υπέγραψαν την παρούσα συμφωνία.
         Έγινε στο Ελσίνκι, στις 5 Δεκεμβρίου 2006, σε δύο πρωτότυπα κείμενα στην αγγλική, γαλλική, γερμανική, δανική, ελληνική, εσθονική, ιταλική, ισπανική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, και φινλανδική, γλώσσα και όλα τα κείμενα είναι εξίσου αυθεντικά.

               Por la Comunidad Europea

            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vardu
            Az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Za Európske spoločenstvo
            Za Evropsko skupnost
            Euroopan yhteisön puolesta
            För Europeiska gemenskapens vägnar

               Por el Gobierno de Canadá

            Za vládu Kanady
            For Canadas regering
            Für die Regierung Kanadas
            Kanada valitsuse nimel
            Για την Κυβέρνηση του Καναδά
            For the Government of Canada
            Pour le gouvernement du Canada
            Per il governo del Canada
            Kanādas valdības vārdā
            Kanados Vyriausybės vardu
            Kanada Kormánya részéről
            Għall-Gvern tal-Kanada
            Voor de Regering van Canada
            W imieniu Rządu Kanady
            Pelo Governo do Canadá
            Za vládu Kanady
            Za vlado Kanade
            Kanadan hallituksen puolesta
            För Kanadas regering

         ΠΑΡΑΡΤΗΜΑ
         ΔΡΑΣΕΙΣ
         1.   Δράση σχετικά με την τριτοβάθμια εκπαίδευση και την κατάρτιση
         1.1.   Τα Μέρη παρέχουν στήριξη στα ιδρύματα τριτοβάθμιας εκπαίδευσης και κατάρτισης που σχηματίζουν μικτές κοινοπραξίες ΕΚ/Καναδά για την πραγματοποίηση κοινών σχεδίων στον τομέα της τριτοβάθμιας εκπαίδευσης και της κατάρτισης.
         1.2.   Κάθε μεικτή κοινοπραξία πρέπει να έχει συγκροτηθεί από μια πολύπλευρη σύμπραξη που θα περιλαμβάνει ιδρύματα από δύο τουλάχιστον κράτη μέλη της Ευρωπαϊκής Κοινότητας και από δύο τουλάχιστον επαρχίες ή εδάφη του Καναδά.
         1.3.   Κατ' αρχήν, οι δραστηριότητες των μικτών κοινοπραξιών πρέπει να περιλαμβάνουν την υπερατλαντική κινητικότητα σπουδαστών στα πλαίσια κοινών προγραμμάτων σπουδών, αμοιβαίας αναγνώρισης διδακτικών μονάδων, γλωσσικής και πολιτιστικής προετοιμασίας, με στόχο την ισότητα των ροών προς κάθε κατεύθυνση.
         1.4.   Οι τομείς προτεραιότητας που μπορούν να οδηγήσουν σε συνεργασία στο πλαίσιο των μικτών κοινοπραξιών ΕΚ/Καναδά θεσπίζονται με κοινή συμφωνία από τις αρμόδιες αρχές κάθε Μέρους.
         1.5.   Τα Μέρη μπορούν να παρέχουν οικονομική στήριξη για την κινητικότητα των σπουδαστών στις μικτές κοινοπραξίες των ιδρυμάτων τριτοβάθμιας εκπαίδευσης ή/και επαγγελματικής κατάρτισης που έχουν αποδεδειγμένο ιστορικό αριστείας όσον αφορά την εφαρμογή κοινών σχεδίων που χρηματοδοτούνται από τα Μέρη.
         2.   Δράση για τη νεολαία
         Τα Μέρη μπορούν να παρέχουν οικονομική στήριξη στις δραστηριότητες που περιλαμβάνουν δομές και οργανισμούς στον τομέα της νεολαίας, διοργανωτές για τη νεολαία, ηγετικά στελέχη για νέους και άλλους παράγοντες στον τομέα αυτόν. Οι δραστηριότητες αυτές μπορούν να περιλαμβάνουν σεμινάρια, κύκλους κατάρτισης, επισκέψεις παρατήρησης-παρακολούθησης εν ώρα εργασίας και επισκέψεις μελέτης για συγκεκριμένα θέματα, π.χ. ιδιότητα του πολίτη, πολιτιστική ποικιλομορφία, εργασία για το συλλογικό συμφέρον, εθελοντισμός και αναγνώριση της ανεπίσημης άτυπης μαθητείας.
         3.   Συμπληρωματικές δράσεις
         3.1.   Τα Μέρη μπορούν να υποστηρίζουν έναν περιορισμένο αριθμό συμπληρωματικών δραστηριοτήτων σύμφωνα με τους στόχους της παρούσας συμφωνίας, συμπεριλαμβανομένων των ανταλλαγών εμπειρίας και ορθών πρακτικών, της συγκέντρωσης πόρων και ηλεκτρονικού υλικού στους τομείς της τριτοβάθμιας εκπαίδευσης, της κατάρτισης και της νεολαίας.
         3.2.   Τα Μέρη μπορούν να παρέχουν οικονομική στήριξη σε μέτρα με γνώμονα τις πολιτικές που συνεπάγονται τη συμμετοχή οργανισμών που δραστηριοποιούνται στους τομείς της τριτοβάθμιας εκπαίδευσης, της κατάρτισης και της νεολαίας· τα μέτρα αυτά μπορούν να περιλαμβάνουν μελέτες, διασκέψεις, σεμινάρια, ομάδες εργασίας, εργαστήρια επαγγελματικής ανάπτυξης, δραστηριότητες συγκριτικής αξιολόγησης και να αντιμετωπίζουν τα οριζόντια ζητήματα τριτοβάθμιας εκπαίδευσης και επαγγελματικής κατάρτισης, συμπεριλαμβανομένης της αναγνώρισης των προσόντων και της μεταφοράς των διδακτικών μονάδων στο πλαίσιο του ευρωπαϊκού συστήματος μεταφοράς διδακτικών μονάδων (ECTS).
         3.3.   Τα Μέρη μπορούν να παρέχουν οικονομική στήριξη για την κινητικότητα των επαγγελματιών (συμπεριλαμβανομένων των νέων πτυχιούχων και των εκπαιδευόμενων επαγγελματιών) που επιθυμούν να πραγματοποιήσουν σπουδές μικρής διάρκειας ή προγράμματα κατάρτισης προκειμένου να αναπτυχθούν οι ειδικές ικανότητές τους στους τομείς που παρουσιάζουν ιδιαίτερο ενδιαφέρον για τις σχέσεις ΕΚ - Καναδά, όπως θα προσδιορισθούν από τα Μέρη.
         3.4.   Τα Μέρη μπορούν να παρέχουν οικονομική στήριξη σε ενώσεις αποφοίτων στις οποίες συμμετέχουν σπουδαστές που έχουν λάβει μέρος σε ανταλλαγές πραγματοποιηθείσες από τις κοινοπραξίες ΕΚ - Καναδά στους τομείς της τριτοβάθμιας εκπαίδευσης και της επαγγελματικής κατάρτισης. Αυτές οι ενώσεις αποφοίτων μπορούν να διοικούνται από μια ή περισσότερες οργανώσεις τις οποίες ορίζουν από κοινού τα Μέρη.
         Διαχείριση των δράσεων
         1.   Κάθε Μέρος μπορεί να παρέχει οικονομική στήριξη για δραστηριότητες που προβλέπονται από την παρούσα συμφωνία.
         2.   Η διαχείριση των δράσεων εξασφαλίζεται από τους αρμόδιους υπαλλήλους κάθε Μέρους. Μπορεί να περιλαμβάνει τα ακόλουθα καθήκοντα:

                     —

                     καθορισμό των κανόνων και των διαδικασιών για την υποβολή προτάσεων, συμπεριλαμβανομένης της εκπόνησης κοινού οδηγού προς χρήση από τους υποψηφίους·

                     —

                     κατάρτιση χρονοδιαγράμματος για τη δημοσίευση προσκλήσεων για την υποβολή προτάσεων, την υποβολή και την επιλογή των προτάσεων·

                     —

                     παροχή πληροφοριών για τις δραστηριότητες που εμπίπτουν στην παρούσα συμφωνία και την εφαρμογή τους·

                     —

                     διορισμό ακαδημαϊκών συμβούλων και εμπειρογνωμόνων, συμπεριλαμβανομένων των ατόμων που προβαίνουν σε ανεξάρτητη αξιολόγηση των προτάσεων·

                     —

                     συστάσεις προς τις αρμόδιες αρχές κάθε Μέρους σχετικά με τα σχέδια προς χρηματοδότηση·

                     —

                     εξασφάλιση της οικονομικής διαχείρισης·

                     —

                     εξασφάλιση παρακολούθησης και αξιολόγησης του προγράμματος με μέθοδο η οποία στηρίζεται επί της συνεργασίας.

               3.   Κατ' αρχήν, η Ευρωπαϊκή Κοινότητα θα παρέχει υποστήριξη (συμπεριλαμβανομένων των υποτροφιών) στους εταίρους σχεδίων από την Ευρώπη. Ο Καναδάς θα παρέχει υποστήριξη στους καναδούς εταίρους σχεδίων.
         Μέτρα που αφορούν την τεχνική υποστήριξη
         Τα Μέρη διαθέτουν κεφάλαια για την αγορά των υπηρεσιών που απαιτούνται για τη βέλτιστη εφαρμογή της συμφωνίας· ιδίως, τα Μέρη μπορούν να διοργανώνουν σεμινάρια, συνέδρια ή άλλες συνεδριάσεις εμπειρογνωμόνων, να διενεργούν αξιολογήσεις, να προβαίνουν σε δημοσιεύσεις ή να διαδίδουν σχετικές πληροφορίες.


title: Απόφαση (ΕΕ) 2015/2400 του Συμβουλίου, της 8ης Δεκεμβρίου 2015, σχετικά με τη σύναψη, εξ ονόματος της Ευρωπαϊκής Ένωσης, του τροποποιητικού πρωτοκόλλου της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις

text:
               19.12.2015

               EL

               Επίσημη Εφημερίδα της Ευρωπαϊκής Ένωσης

               L 333/10

         ΑΠΌΦΑΣΗ (ΕΕ) 2015/2400 ΤΟΥ ΣΥΜΒΟΥΛΊΟΥ
   της 8ης Δεκεμβρίου 2015
   σχετικά με τη σύναψη, εξ ονόματος της Ευρωπαϊκής Ένωσης, του τροποποιητικού πρωτοκόλλου της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 115 σε συνδυασμό με το άρθρο 218 παράγραφος 6 στοιχείο β) και το άρθρο 218 παράγραφος 8 δεύτερο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Σύμφωνα με την απόφαση (ΕΕ) 2015/860 του Συμβουλίου (1), υπεγράφη στις 27 Μαΐου 2015 το τροποποιητικό πρωτόκολλο της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις, με την επιφύλαξη της σύναψης του σε μεταγενέστερη ημερομηνία.

               (2)

               Το κείμενο του τροποποιητικού πρωτοκόλλου, που είναι το αποτέλεσμα των διαπραγματεύσεων, αντικατοπτρίζει δεόντως την οδηγία διαπραγμάτευσης που εξέδωσε το Συμβούλιο, δεδομένου ότι ευθυγραμμίζει τη συμφωνία με τις τελευταίες εξελίξεις σε διεθνές επίπεδο σχετικά με την αυτόματη ανταλλαγή πληροφοριών, και συγκεκριμένα το παγκόσμιο πρότυπο για την αυτόματη ανταλλαγή πληροφοριών περί χρηματοοικονομικών λογαριασμών σε φορολογικά θέματα, που εκπονήθηκε από τον Οργανισμό Οικονομικής Συνεργασίας και Ανάπτυξης (ΟΟΣΑ). Η Ένωση, τα κράτη μέλη της και η Ελβετική Συνομοσπονδία έχουν συμμετάσχει ενεργά στις εργασίες του ΟΟΣΑ. Το κείμενο της συμφωνίας, όπως τροποποιείται με το τροποποιητικό πρωτόκολλο, αποτελεί τη νομική βάση για την εφαρμογή του παγκόσμιου προτύπου στις σχέσεις μεταξύ της Ένωσης και της Ελβετικής Συνομοσπονδίας.

               (3)

               Το τροποποιητικό πρωτόκολλο θα πρέπει να εγκριθεί εξ ονόματος της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το τροποποιητικό πρωτόκολλο της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας, που προβλέπει μέτρα ισοδύναμα με εκείνα που θεσπίζονται στην οδηγία 2003/48/ΕΚ για τη φορολόγηση των υπό μορφή τόκων εισοδημάτων από αποταμιεύσεις, εγκρίνεται εξ ονόματος της Ένωσης.
   Το κείμενο του τροποποιητικού πρωτοκόλλου επισυνάπτεται στην παρούσα απόφαση.
   Άρθρο 2
   1.   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 2 παράγραφος 1 του τροποποιητικού πρωτοκόλλου (2).
   2.   Η Επιτροπή ενημερώνει την Ελβετική Συνομοσπονδία και τα κράτη μέλη για τις κοινοποιήσεις που πραγματοποιούνται σύμφωνα με το άρθρο 1 παράγραφος 1 στοιχείο δ) της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με την αυτόματη ανταλλαγή πληροφοριών περί χρηματοοικονομικών λογαριασμών για τη βελτίωση της διεθνούς φορολογικής συμμόρφωσης, όπως προκύπτει από το τροποποιητικό πρωτόκολο.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 8 Δεκεμβρίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  Απόφαση (ΕΕ) 2015/860 του Συμβουλίου, της 26ης Μαΐου 2015, σχετικά με τη σύναψη, εξ ονόματος της Ευρωπαϊκής Ένωσης, του τροποποιητικού πρωτοκόλλου της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας που προβλέπει μέτρα ισοδύναμα με τα θεσπιζόμενα στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις (ΕΕ L 136 της 3.6.2015, σ. 5).

      (2)  Η ημερομηνία έναρξης ισχύος του τροποιητικού πρωτοκόλλου θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


title: Απόφαση αριθ. 284/2010/ΕΕ του Ευρωπαϊκού Κοινοβουλίου και του Συμβουλίου, της 25ης Μαρτίου 2010 , για την τροποποίηση της απόφασης αριθ. 1672/2006/ΕΚ για τη θέσπιση κοινοτικού προγράμματος για την απασχόληση και την κοινωνική αλληλεγγύη — Progress

text:
               7.4.2010

               EL

               Επίσημη Εφημερίδα της Ευρωπαϊκής Ένωσης

               L 87/6

         ΑΠΌΦΑΣΗ αριθ. 284/2010/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Μαρτίου 2010
   για την τροποποίηση της απόφασης αριθ. 1672/2006/ΕΚ για τη θέσπιση κοινοτικού προγράμματος για την απασχόληση και την κοινωνική αλληλεγγύη — Progress
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 19 παράγραφος 2, το άρθρο 149 και το άρθρο 153 παράγραφος 2 στοιχείο α),
   την πρόταση της Ευρωπαϊκής Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   τη γνώμη της Επιτροπής των Περιφερειών (2),
   Αποφασίζοντας σύμφωνα με τη συνήθη νομοθετική διαδικασία (3),
   Εκτιμώντας τα ακόλουθα:

               (1)

               Στις 3 Ιουνίου 2009, η Επιτροπή εξέδωσε ανακοίνωση με τίτλο «Κοινή δέσμευση για την απασχόληση», με σκοπό την ενίσχυση της συνεργασίας μεταξύ της Ευρωπαϊκής Ένωσης και των κρατών μελών της, καθώς και μεταξύ των κοινωνικών εταίρων της ΕΕ, όσον αφορά τρεις βασικές προτεραιότητες: διατήρηση της απασχόλησης, δημιουργία θέσεων εργασίας και προώθηση της κινητικότητας· αναβάθμιση των δεξιοτήτων και αντιστοίχισή τους με τις ανάγκες της αγοράς εργασίας· και αύξηση της πρόσβασης στην απασχόληση.

               (2)

               Για να δοθεί στους ανέργους η ευκαιρία νέας αρχής και για να ανοίξει ο δρόμος για την επιχειρηματικότητα για ορισμένες ομάδες της Ευρώπης που βρίσκονται στην πλέον μειονεκτική θέση, συμπεριλαμβανομένων των γυναικών και των νέων, η Επιτροπή έχει προτείνει νέο μηχανισμό της ΕΕ για μικροχρηματοδοτήσεις για την απασχόληση και την κοινωνική ένταξη, στο πλαίσιο κοινής πρωτοβουλίας με διεθνή χρηματοπιστωτικά ιδρύματα και ειδικά τον όμιλο της Ευρωπαϊκής Τράπεζας Επενδύσεων, ώστε να αναπτυχθούν οι πολύ μικρές επιχειρήσεις και η κοινωνική οικονομία.

               (3)

               Σύμφωνα με τη διοργανική συμφωνία της 17ης Μαΐου 2006 μεταξύ Ευρωπαϊκού Κοινοβουλίου, Συμβουλίου και Επιτροπής για τη δημοσιονομική πειθαρχία και τη χρηστή δημοσιονομική διαχείριση (4), θα πρέπει να γίνει ανακατανομή από το κοινοτικό πρόγραμμα για την απασχόληση και την κοινωνική αλληλεγγύη — Progress που θεσπίστηκε με την απόφαση αριθ. 1672/2006/ΕΚ του Ευρωπαϊκού Κοινοβουλίου και του Συμβουλίου (5), για τη χρηματοδότηση του νέου Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη που θεσπίστηκε με την απόφαση αριθ 283/2010/ΕΕ του Ευρωπαϊκού Κοινοβουλίου και του Συμβουλίου (6).

               (4)

               Αφού εξετάστηκαν όλες οι επιλογές, κρίθηκε ότι το ποσό των 60 εκατ. ευρώ θα πρέπει να μεταφερθεί από το πρόγραμμα Progress στον νέο Ευρωπαϊκό Μηχανισμό Μικροχρηματοδοτήσεων.

               (5)

               Η απόφαση αριθ. 1672/2006/ΕΚ θα πρέπει να τροποποιηθεί αναλόγως,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 17 της απόφασης αριθ. 1672/2006/ΕΚ η παράγραφος 1 αντικαθίσταται από το ακόλουθο κείμενο:

      «1.   Το χρηματοδοτικό κονδύλιο για την εφαρμογή των δράσεων της Ένωσης που σημειώνονται στην παρούσα απόφαση για την περίοδο από 1ης Ιανουαρίου 2007 έως την 31η Δεκεμβρίου 2013 ορίζεται σε 683 250 000 ευρώ.».

   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Μαρτίου 2010.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         D. LÓPEZ GARRIDO

      (1)  ΕΕ C 318 της 23.12.2009, σ. 84.

      (2)  Γνώμη της 7ης Οκτωβρίου 2009 (δεν έχει ακόμα δημοσιευθεί στην Επίσημη Εφημερίδα).

      (3)  Θέση του Ευρωπαϊκού Κοινοβουλίου της 11ης Φεβρουαρίου 2010 (δεν έχει ακόμα δημοσιευθεί στην Επίσημη Εφημερίδα) και απόφαση του Συμβουλίου της 8ης Μαρτίου 2010.

      (4)  ΕΕ C 139 της 14.6.2006, σ. 1.

      (5)  ΕΕ L 315 της 15.11.2006, σ. 1.

      (6)  Βλέπε σελίδα 1 της παρούσας Επίσημης Εφημερίδας.


title: 2011/10/ΕΕ: Απόφαση της Ευρωπαϊκής Κεντρικής Τράπεζας, της 25ης Νοεμβρίου 2010 , σχετικά με την ενδιάμεση διανομή του εισοδήματος της Ευρωπαϊκής Κεντρικής Τράπεζας από τα κυκλοφορούντα τραπεζογραμμάτια ευρώ και από την αγορά τίτλων βάσει του προγράμματος για τις αγορές τίτλων (ΕΚΤ/2010/24)

text:
               11.1.2011

               EL

               Επίσημη Εφημερίδα της Ευρωπαϊκής Ένωσης

               L 6/35

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 25ης Νοεμβρίου 2010
   σχετικά με την ενδιάμεση διανομή του εισοδήματος της Ευρωπαϊκής Κεντρικής Τράπεζας από τα κυκλοφορούντα τραπεζογραμμάτια ευρώ και από την αγορά τίτλων βάσει του προγράμματος για τις αγορές τίτλων
   (αναδιατύπωση)
   (ΕΚΤ/2010/24)
   (2011/10/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 33,
   Εκτιμώντας τα ακόλουθα:

               (1)

               Η απόφαση ΕΚΤ/2005/11 της 17ης Νοεμβρίου 2005 σχετικά με τη διανομή του εισοδήματος της Ευρωπαϊκής Κεντρικής Τράπεζας από τα κυκλοφορούντα τραπεζογραμμάτια ευρώ μεταξύ των εθνικών κεντρικών τραπεζών των συμμετεχόντων κρατών μελών (1) θα πρέπει να τροποποιηθεί ουσιωδώς προκειμένου να ληφθεί υπόψη η διανομή του εισοδήματος της Ευρωπαϊκής Κεντρικής Τράπεζας (ΕΚΤ) από την αγορά τίτλων σύμφωνα με την απόφαση ΕΚΤ/2010/5 της 14ης Μαΐου 2010 σχετικά με τη θέσπιση προγράμματος για τις αγορές τίτλων (2). Για λόγους σαφήνειας, είναι σκόπιμη η αναδιατύπωσή της.

               (2)

               Η απόφαση ΕΚΤ/2010/29 της 13ης Δεκεμβρίου 2010 σχετικά με την έκδοση τραπεζογραμματίων ευρώ (3) προβλέπει ότι τα κυκλοφορούντα τραπεζογραμμάτια ευρώ κατανέμονται στις ΕθνΚΤ κατ’ αναλογία προς τα καταβεβλημένα μερίδια συμμετοχής των τελευταίων στο κεφάλαιο της ΕΚΤ. Σύμφωνα με το άρθρο 4 της απόφασης ΕΚΤ/2010/29 και το παράρτημά της, στην ΕΚΤ κατανέμεται 8 % της συνολικής αξίας των κυκλοφορούντων τραπεζογραμματίων ευρώ. Η ΕΚΤ διατηρεί απαιτήσεις εντός του Ευρωσυστήματος έναντι των ΕθνΚΤ, κατ’ αναλογία προς τα μερίδια συμμετοχής των τελευταίων στην κλείδα κατανομής στο εγγεγραμμένο κεφάλαιο, για αξία που αντιστοιχεί στην αξία των τραπεζογραμματίων ευρώ που εκδίδει.

               (3)

               Σύμφωνα με το άρθρο 2 παράγραφος 2 της απόφασης ΕΚΤ/2010/23 της 25ης Νοεμβρίου 2010 σχετικά με την κατανομή του νομισματικού εισοδήματος των εθνικών κεντρικών τραπεζών των κρατών μελών με νόμισμα το ευρώ (4), ο τοκισμός των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ βασίζεται στο επιτόκιο αναφοράς. Σύμφωνα με το άρθρο 2 παράγραφος 3 της απόφασης ΕΚΤ/2010/23, ο διακανονισμός των εν λόγω τόκων πραγματοποιείται με πληρωμές που διενεργούνται μέσω του TARGET2.

               (4)

               Στην αιτιολογική σκέψη 7 της απόφασης ΕΚΤ/2010/23 ορίζεται ότι το εισόδημα, το οποίο συγκεντρώνει η ΕΚΤ από την τοκοφορία των απαιτήσεών της εντός του Ευρωσυστήματος έναντι των ΕθνΚΤ, που συνδέεται με το μερίδιό της στα κυκλοφορούντα τραπεζογραμμάτια ευρώ, θα πρέπει καταρχήν να διανέμεται στις ΕθνΚΤ σύμφωνα με τις αποφάσεις του διοικητικού συμβουλίου, κατ’ αναλογία προς τα μερίδια συμμετοχής τους στην κλείδα κατανομής στο εγγεγραμμένο κεφάλαιο, εντός του οικονομικού έτους κατά το οποίο το εν λόγω εισόδημα συγκεντρώνεται.

               (5)

               Κατά τον ίδιο τρόπο, το εισόδημα της ΕΚΤ από την αγορά τίτλων βάσει του προγράμματος για τις αγορές τίτλων θα πρέπει καταρχήν να διανέμεται στις ΕθνΚΤ κατ’ αναλογία προς τα μερίδια συμμετοχής τους στην κλείδα κατανομής στο εγγεγραμμένο κεφάλαιο, εντός του οικονομικού έτους κατά το οποίο το εν λόγω εισόδημα συγκεντρώνεται.

               (6)

               Κατά τη διανομή του εισοδήματός της από τα κυκλοφορούντα τραπεζογραμμάτια ευρώ και τους τίτλους του προγράμματος για τις αγορές τίτλων, η ΕΚΤ θα πρέπει να στηρίζεται σε εκτίμηση των οικονομικών της αποτελεσμάτων για το συγκεκριμένο έτος, στην οποία θα λαμβάνεται δεόντως υπόψη η ανάγκη μεταφοράς κεφαλαίων σε πρόβλεψη έναντι συναλλαγματικού κινδύνου, κινδύνου επιτοκίου, πιστωτικού κινδύνου και κινδύνου τιμής χρυσού, καθώς και η διαθεσιμότητα προβλέψεων δυνάμενων να χρησιμοποιηθούν με σκοπό την κάλυψη αναμενόμενων δαπανών.

               (7)

               Κατά τον προσδιορισμό του ποσού καθαρού κέρδους της ΕΚΤ, το οποίο μεταβιβάζεται στα γενικά αποθεματικά σύμφωνα με το άρθρο 33.1 του καταστατικού του ΕΣΚΤ, το διοικητικό συμβούλιο θα πρέπει να θεωρεί κάθε μέρος του εν λόγω κέρδους, το οποίο συνιστά εισόδημα από κυκλοφορούντα τραπεζογραμμάτια ευρώ και τίτλους του προγράμματος για τις αγορές τίτλων, διανεμητέο στο ακέραιο στις ΕθνΚΤ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης νοούνται ως:
   α)   «ΕθνΚΤ»: η εθνική κεντρική τράπεζα κράτους μέλους με νόμισμα το ευρώ·
   β)   «υπόλοιπα εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ»: οι απαιτήσεις και οι υποχρεώσεις που προκύπτουν μεταξύ ορισμένης ΕθνΚΤ και της ΕΚΤ και μεταξύ ορισμένης ΕθνΚΤ και των άλλων ΕθνΚΤ, συνεπεία της εφαρμογής του άρθρου 4 της απόφασης ΕΚΤ/2010/29·
   γ)   «εισόδημα της ΕΚΤ από τα κυκλοφορούντα τραπεζογραμμάτια ευρώ»: το εισόδημα που η ΕΚΤ συγκεντρώνει από την τοκοφορία των απαιτήσεών της εντός του Ευρωσυστήματος έναντι των ΕθνΚΤ, που συνδέεται με το μερίδιό της στα κυκλοφορούντα τραπεζογραμμάτια ευρώ, συνεπεία της εφαρμογής του άρθρου 2 της απόφασης ΕΚΤ/2010/23·
   δ)   «εισόδημα της ΕΚΤ από τίτλους του προγράμματος για τις αγορές τίτλων»: το καθαρό εισόδημα από τίτλους που αγοράζει η ΕΚΤ βάσει του προγράμματος για τις αγορές τίτλων, σύμφωνα με την απόφαση ΕΚΤ/2010/5.
   Άρθρο 2
   Ενδιάμεση διανομή του εισοδήματος της ΕΚΤ από τα κυκλοφορούντα τραπεζογραμμάτια ευρώ και από τίτλους του προγράμματος για τις αγορές τίτλων
   1.   Το εισόδημα της ΕΚΤ από τα κυκλοφορούντα τραπεζογραμμάτια ευρώ και από τίτλους του προγράμματος για τις αγορές τίτλων καθίσταται απαιτητό στο ακέραιο από τις ΕθνΚΤ εντός του οικονομικού έτους κατά το οποίο συγκεντρώνεται, διανέμεται δε στις ΕθνΚΤ κατ’ αναλογία προς τα καταβεβλημένα μερίδια συμμετοχής τους στο εγγεγραμμένο κεφάλαιο της ΕΚΤ.
   2.   Η ΕΚΤ διανέμει στις ΕθνΚΤ το εισόδημα που συγκεντρώνει από τα κυκλοφορούντα τραπεζογραμμάτια ευρώ κάθε οικονομικού έτους τη δεύτερη εργάσιμη ημέρα του επόμενου έτους.
   3.   Η ΕΚΤ διανέμει στις ΕθνΚΤ το εισόδημά της από τίτλους του προγράμματος για τις αγορές τίτλων κάθε οικονομικού έτους την τελευταία εργάσιμη ημέρα του Ιανουαρίου του επόμενου έτους.
   4.   Επιτρέπεται η μείωση του ποσού του εισοδήματος της ΕΚΤ από τα κυκλοφορούντα τραπεζογραμμάτια ευρώ, σύμφωνα με απόφαση του διοικητικού συμβουλίου βάσει του καταστατικού του ΕΣΚΤ, λόγω δαπανών στις οποίες υποβάλλεται η ΕΚΤ σε σχέση με την έκδοση και επεξεργασία τραπεζογραμματίων ευρώ.
   Άρθρο 3
   Παρέκκλιση από το άρθρο 2
   Κατά παρέκκλιση από το άρθρο 2:

               1.

               Το διοικητικό συμβούλιο αποφασίζει, πριν από το τέλος του οικονομικού έτους, εάν το σύνολο ή μέρος του εισοδήματος της ΕΚΤ από τίτλους του προγράμματος για τις αγορές τίτλων και, εφόσον κριθεί αναγκαίο, το σύνολο ή μέρος του εισοδήματος της ΕΚΤ από τα κυκλοφορούντα τραπεζογραμμάτια ευρώ θα πρέπει να κρατηθεί, στο μέτρο που κρίνεται αναγκαίο, προκειμένου να διασφαλιστεί ότι το ποσό του διανεμόμενου εισοδήματος δεν υπερβαίνει το καθαρό κέρδος της ΕΚΤ για το ίδιο έτος. Η εν λόγω απόφαση λαμβάνεται στην περίπτωση που, κατόπιν αιτιολογημένης εκτίμησης την οποία διαμορφώνει η εκτελεστική επιτροπή, το διοικητικό συμβούλιο πιθανολογεί ότι η ΕΚΤ θα πραγματοποιήσει ετήσια συνολική ζημία ή καθαρό ετήσιο κέρδος μικρότερο του εκτιμώμενου εισοδήματός της από τα κυκλοφορούντα τραπεζογραμμάτια ευρώ και του εκτιμώμενου εισοδήματός της από τίτλους του προγράμματος για τις αγορές τίτλων.

               2.

               Το διοικητικό συμβούλιο δύναται, πριν από το τέλος του οικονομικού έτους, να μεταφέρει το σύνολο ή μέρος του εισοδήματος της ΕΚΤ από τίτλους του προγράμματος για τις αγορές τίτλων ή, εφόσον κριθεί αναγκαίο, το σύνολο ή μέρος του εισοδήματος της ΕΚΤ από τα κυκλοφορούντα τραπεζογραμμάτια ευρώ σε πρόβλεψη έναντι συναλλαγματικού κινδύνου, κινδύνου επιτοκίου, πιστωτικού κινδύνου και κινδύνου τιμής χρυσού.

         Άρθρο 4
   Κατάργηση
   Η απόφαση ΕΚΤ/2005/11 καταργείται. Κάθε αναφορά στην καταργούμενη απόφαση θεωρείται ότι γίνεται στην παρούσα απόφαση.
   Άρθρο 5
   Έναρξη ισχύος
   Η παρούσα απόφαση αρχίζει να ισχύει στις 31 Δεκεμβρίου 2010.

      Φρανκφούρτη, 25 Νοεμβρίου 2010.

            Ο Πρόεδρος της ΕΚΤ

         Jean-Claude TRICHET

      (1)  ΕΕ L 311 της 26.11.2005, σ. 41.

      (2)  ΕΕ L 124 της 20.5.2010, σ. 8.

      (3)  Δεν έχει ακόμη δημοσιευθεί στην Επίσημη Εφημερίδα.

      (4)  Δεν έχει ακόμη δημοσιευθεί στην Επίσημη Εφημερίδα.


title: 2010/128/ΚΕΠΠΑ: Απόφαση 2010/128/ΚΕΠΠΑ του Συμβουλίου, της 1ης Μαρτίου 2010 , για την τροποποίηση της κοινής θέσης 2003/495/ΚΕΠΠΑ για το Ιράκ

text:
               2.3.2010

               EL

               Επίσημη Εφημερίδα της Ευρωπαϊκής Ένωσης

               L 51/22

         ΑΠΌΦΑΣΗ 2010/128/ΚΕΠΠΑ ΤΟΥ ΣΥΜΒΟΥΛΊΟΥ
   της 1ης Μαρτίου 2010
   για την τροποποίηση της κοινής θέσης 2003/495/ΚΕΠΠΑ για το Ιράκ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 7 Ιουλίου 2003, το Συμβούλιο υιοθέτησε την κοινή θέση 2003/495/ΚΕΠΠΑ για το Ιράκ (1), κατ’ εφαρμογήν της απόφασης 1483 (2003) του Συμβουλίου Ασφαλείας των Ηνωμένων Εθνών (ΣΑΗΕ).

               (2)

               Στις 21 Δεκεμβρίου 2009, το ΣΑΗΕ εξέδωσε την απόφαση 1905 (2009) με την οποία αποφάσισε, μεταξύ άλλων, να παρατείνει μέχρι την 31η Δεκεμβρίου 2010 την ισχύ των ρυθμίσεων για την κατάθεση στο Ταμείο Ανάπτυξης για το Ιράκ των εσόδων από τις εξαγωγές πετρελαίου, πετρελαϊκών προϊόντων και φυσικού αερίου και σχετικά με την αναγνώριση ασυλίας από νομικές διαδικασίες για ορισμένα περιουσιακά στοιχεία του Ιράκ, σύμφωνα με τις αποφάσεις 1483 (2003) και 1546 (2004) του ΣΑΗΕ.

               (3)

               Η κοινή θέση 2003/495/ΚΕΠΠΑ θα πρέπει συνεπώς να τροποποιηθεί.

               (4)

               Η Ένωση θα πρέπει να αναλάβει περαιτέρω δράση για την εφαρμογή ορισμένων μέτρων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινή θέση 2003/495/ΚΕΠΠΑ τροποποιείται ως εξής:
   το δεύτερο εδάφιο του άρθρου 7 αντικαθίσταται από το ακόλουθο κείμενο:

      «Τα άρθρα 4 και 5 εφαρμόζονται έως τις 31 Δεκεμβρίου 2010.».

   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, της 1 Μαρτίου 2010

            Για το Συμβούλιο

            Ο Πρόεδρος

         D. LÓPEZ GARRIDO

      (1)  ΕΕ L 169 της 8.7.2003, σ. 72.


title: Απόφαση (ΚΕΠΠΑ) 2015/2249 του Συμβουλίου, της 3ης Δεκεμβρίου 2015, που τροποποιεί την απόφαση 2014/486/ΚΕΠΠΑ σχετικά με τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)

text:
               4.12.2015

               EL

               Επίσημη Εφημερίδα της Ευρωπαϊκής Ένωσης

               L 318/38

         ΑΠΌΦΑΣΗ (ΚΕΠΠΑ) 2015/2249 ΤΟΥ ΣΥΜΒΟΥΛΊΟΥ
   της 3ης Δεκεμβρίου 2015
   που τροποποιεί την απόφαση 2014/486/ΚΕΠΠΑ σχετικά με τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 22 Ιουλίου 2014 το Συμβούλιο εξέδωσε την απόφαση 2014/486/ΚΕΠΠΑ (1) σχετικά με τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine).

               (2)

               Στις 17 Νοεμβρίου 2014 με την απόφαση 2014/800/ΚΕΠΠΑ (2), το Συμβούλιο αποφάσισε να ξεκινήσει την αποστολή EUAM Ukraine την 1η Δεκεμβρίου 2014 και να τροποποιήσει την απόφαση 2014/486/ΚΕΠΠΑ ώστε να παράσχει στην EUAM Ukraine ένα ποσό δημοσιονομικής αναφοράς για την περίοδο έως τις 30 Νοεμβρίου 2015.

               (3)

               Η απόφαση 2014/486/ΚΕΠΠΑ θα πρέπει να τροποποιηθεί ώστε να προβλεφθεί ποσό δημοσιονομικής αναφοράς για την περίοδο από την 1η Δεκεμβρίου 2015 έως τις 30 Νοεμβρίου 2016.

               (4)

               Επιπλέον, η απόφαση 2014/486/ΚΕΠΠΑ θα πρέπει να τροποποιηθεί ώστε να παραταθεί η εντολή της EUAM Ukraine κατά ένα έτος,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2014/486/ΚΕΠΠΑ τροποποιείται ως εξής:

               1)

               Στο άρθρο 14 παράγραφος 1, προστίθεται το ακόλουθο εδάφιο:
               «Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUAM Ukraine για την περίοδο από 1ης Δεκεμβρίου 2015 έως 30 Νοεμβρίου 2016 ανέρχεται σε 14 400 000 EUR.».

               2)

               Στο άρθρο 19, το δεύτερο εδάφιο αντικαθίσταται από το ακόλουθο κείμενο:
               «Εφαρμόζεται μέχρι τις 30 Νοεμβρίου 2017.».

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   Εφαρμόζεται από 1ης Δεκεμβρίου 2015.

      Βρυξέλλες, 3 Δεκεμβρίου 2015.

            Για το Συμβούλιο

            Ο Πρόεδρος

         F. BRAZ

      (1)  Απόφαση 2014/486/ΚΕΠΠΑ του Συμβουλίου, της 22ας Ιουλίου 2014, για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (ΕΕ L 217 της 23.7.2014, σ. 42).

      (2)  Απόφαση 2014/800/ΚΕΠΠΑ του Συμβουλίου, της 17ης Νοεμβρίου 2014, για την έναρξη της συμβουλευτικής αποστολής της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) και την τροποποίηση της απόφασης 2014/486/ΚΕΠΠΑ (ΕΕ L 331 της 18.11.2014, σ. 24).


Avis juridique important

|

32001D0285

2001/285/ΚΕΠΠΑ: Απόφαση του Συμβουλίου, της 9ης Απριλίου 2001, σχετικά με τον διορισμό του αρχηγού της Αποστολής Επιτήρησης της Ευρωπαϊκής Ένωσης (ΑΕΕΕ)

Επίσημη Εφημερίδα αριθ. L 099 της 10/04/2001 σ. 0002 - 0002

Απόφαση του Συμβουλίουτης 9ης Απριλίου 2001σχετικά με τον διορισμό του αρχηγού της Αποστολής Επιτήρησης της Ευρωπαϊκής Ένωσης (ΑΕΕΕ)(2001/285/ΚΕΠΠΑ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την Ευρωπαϊκή Ένωση, και ιδίως το άρθρο 23 παράγραφος 2,την κοινή δράση 2000/811/ΚΕΠΠΑ, της 22ας Δεκεμβρίου 2000, για την Αποστολή Επιτήρησης της Ευρωπαϊκής Ένωσης(1), και ιδίως το άρθρο 4,Εκτιμώντας τα ακόλουθα:(1) Το άρθρο 4 της κοινής δράσης 2000/811/ΚΕΠΠΑ προβλέπει ότι ο αρχηγός της ΑΕΕΕ διορίζεται από το Συμβούλιο βάσει προτάσεων που υποβάλλει ο Γενικός Γραμματέας/Ύπατος Εκπρόσωπος.(2) Ο Γενικός Γραμματέας/Ύπατος Εκπρόσωπος προτείνει τον διορισμό του Πρεσβευτή Antóin MAC UNFRAIDH,ΑΠΟΦΑΣΙΖΕΙ:Άρθρο 1Ο κ. Antóin MAC UNFRAIDH διορίζεται αρχηγός της AEEE.Άρθρο 2Η παρούσα απόφαση παράγει αποτελέσματα από την ημέρα που υιοθετείται.Εφαρμόζεται μέχρι τις 31 Δεκεμβρίου 2001.Άρθρο 3Η παρούσα απόφαση δημοσιεύεται στην Επίσημη Εφημερίδα.Λουξεμβούργο, 9 Απριλίου 2001.Για το ΣυμβούλιοΟ ΠρόεδροςA. Lindh(1) ΕΕ L 328 της 23.12.2000, σ. 53.


title: Απόφαση 2014/853/ΚΕΠΠΑ του Συμβουλίου, της 8ης Οκτωβρίου 2014 , για την υπογραφή και σύναψη εξ ονόματος της Ένωσης της συμφωνίας υπό μορφήν ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μάλι όσον αφορά το καθεστώς της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali)

text:
               29.11.2014

               EL

               Επίσημη Εφημερίδα της Ευρωπαϊκής Ένωσης

               L 344/1

         ΑΠΌΦΑΣΗ 2014/853/ΚΕΠΠΑ ΤΟΥ ΣΥΜΒΟΥΛΊΟΥ
   της 8ης Οκτωβρίου 2014
   για την υπογραφή και σύναψη εξ ονόματος της Ένωσης της συμφωνίας υπό μορφήν ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μάλι όσον αφορά το καθεστώς της αποστολής ΚΠΑΑ της Ευρωπαϊκής Ένωσης στο Μάλι (EUCAP Sahel Mali)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37, σε συνδυασμό με το άρθρο 218 παράγραφοι 5 και 6 της Συνθήκης για τη λειτουργία της Ευρωπαϊκής Ένωσης,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 15 Απριλίου 2014 το Συμβούλιο εξέδωσε την απόφαση 2014/219/ΚΕΠΠΑ (1) σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali).

               (2)

               Κατόπιν της έκδοσης της απόφασης του Συμβουλίου, στις 15 Απριλίου 2014, για την έναρξη διαπραγματεύσεων, η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας διαπραγματεύθηκε, δυνάμει του άρθρου 37 της Συνθήκης για την Ευρωπαϊκή Ένωση, συμφωνία υπό μορφήν ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μάλι όσον αφορά το καθεστώς της EUCAP Sahel Mali.

               (3)

               Η συμφωνία υπό μορφήν ανταλλαγής επιστολών θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία υπό μορφήν ανταλλαγής επιστολών μεταξύ της Ευρωπαϊκής Ένωσης και της Δημοκρατίας του Μάλι όσον αφορά το καθεστώς της αποστολής ΚΠΑΑ στο Μάλι (EUCAP Sahel Mali) εγκρίνεται εξ ονόματος της Ένωσης.
   Το κείμενο της συμφωνίας υπό μορφήν ανταλλαγής επιστολών επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που θα αναλάβει(-ουν) να υπογράψει(-ουν) την αντίστοιχη επιστολή, δεσμεύοντας την Ένωση.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 8 Οκτωβρίου 2014.

            Για το Συμβούλιο

            Ο Πρόεδρος

         M. LUPI

      (1)  Απόφαση 2014/219/ΚΕΠΠΑ του Συμβουλίου, της 15ης Απριλίου 2014, σχετικά με την αποστολή ΚΠΑΑ της Ευρωπαϊκής Ένωσης στο Μάλι (EUCAP Sahel Mali) (ΕΕ L 113 της 16.4.2014, σ. 21).


Avis juridique important

|

31982D0134

82/134/EOK: Απόφαση τού Συμβουλίου τής 22ας Φεβρουαρίου 1982 σχετικά μέ τό διορισμό αναπληρωματικού μέλους τής Συμβουλευτικής Επιτροπής γιά τήν Εκπαίδευση τών Ιατρών

Επίσημη Εφημερίδα αριθ. L 061 της 04/03/1982 σ. 0020 - 0020

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 22ας Φεβρουαρίου 1982  σχετικά με το διορισμό αναπληρωματικού μέλους της Συμβουλευτικής Επιτροπής για την Εκπαίδευση των Ιατρών  (82/134/ΕΟΚ)  TO ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την απόφαση 75/364/ΕΟΚ του Συμβουλίου της 16ης Ιουνίου 1975 σχετικά με τη σύσταση Συμβουλευτικής Επιτροπής για την Εκπαίδευση των Ιατρών (1), και ιδίως τα άρθρα 3 και 4,  Εκτιμώντας:  ότι, με την απόφασή του 79/846/ΕΟΚ (2), το Συμβούλιο διόρισε τον Καθηγητή Dormont τακτικό μέλος, για την περίοδο που λήγει στις 5 Απριλίου 1982·  ότι η γαλλική κυβέρνηση όρισε, από τις 3 Φεβρουαρίου 1982, τον Καθηγητή Jean Rey, σε αντικατάσταση του Καθηγητή Dormont τακτικού μέλους της παραπάνω επιτροπής,  ΑΠΟΦΑΣΙΖΕΙ:  Άρθρο μόνο  Ο Καθηγητής Jean Rey διορίζεται αναπληρωματικό μέλος της Συμβουλευτικής Επιτροπής για την Εκπαίδευση των Ιατρών, σε αντικατάσταση του Καθηγητή Dormont, για το υπόλοιπο της θητείας του, δηλαδή έως τις 5 Απριλίου 1982.  Έγινε στις Βρυξέλλες, στις 22 Φεβρουαρίου 1982.  Για το Συμβούλιο  Ο Πρόεδρος  L. TINDEMANS  (1) ΕΕ αριθ. L 167 της 30. 6. 1975, σ. 17.  (2) ΕΕ αριθ. L 260 της 16. 10. 1979, σ. 12.


title: 2008/76/ΕΚ: Απόφαση του Συμβουλίου, της 21ης Ιανουαρίου 2008 , σχετικά με τη θέση που θα λάβει η Κοινότητα στο πλαίσιο του διεθνούς συμβουλίου για το κακάο όσον αφορά την παράταση της διεθνούς συμφωνίας του 2001 για το κακάο

text:
               26.1.2008

               EL

               Επίσημη Εφημερίδα της Ευρωπαϊκής Ένωσης

               L 23/27

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 21ης Ιανουαρίου 2008
   σχετικά με τη θέση που θα λάβει η Κοινότητα στο πλαίσιο του διεθνούς συμβουλίου για το κακάο όσον αφορά την παράταση της διεθνούς συμφωνίας του 2001 για το κακάο
   (2008/76/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 δεύτερο εδάφιο,
   την πρόταση της Επιτροπής (1),
   Εκτιμώντας τα ακόλουθα:

               (1)

               Η διεθνής συμφωνία του 2001 για το κακάο υπεγράφη και συνήφθη εξ ονόματος της Ευρωπαϊκής Κοινότητας στις 18 Νοεμβρίου 2002 με την απόφαση 2002/970/ΕΚ του Συμβουλίου (2).

               (2)

               Δυνάμει των διατάξεων του άρθρου 63 παράγραφοι 1 και 3, η διεθνής συμφωνία 2001 για το κακάο πρόκειται να λήξει στις 30 Σεπτεμβρίου 2008, εκτός αν παραταθεί πέραν αυτής της ημερομηνίας με απόφαση του διεθνούς συμβουλίου για το κακάο για μία ή δύο περιόδους που δεν υπερβαίνουν συνολικά τα τέσσερα έτη.

               (3)

               Η παράταση της εν λόγω συμφωνίας είναι προς το συμφέρον της Ευρωπαϊκής Κοινότητας.

               (4)

               Πρέπει να καθορισθεί η θέση της Ευρωπαϊκής Κοινότητας στο πλαίσιο του διεθνούς συμβουλίου για το κακάο,

         ΑΠΟΦΑΣΙΖΕΙ:
   Άρθρο μόνο
   Η θέση της Ευρωπαϊκής Κοινότητας στο πλαίσιο του διεθνούς συμβουλίου για το κακάο θα είναι να ψηφίσει υπέρ της παράτασης της διεθνούς συμφωνίας του 2001 για το κακάο για μία ή δύο περιόδους που δεν υπερβαίνουν συνολικά τα τέσσερα έτη και να κοινοποιήσει αυτή την παράταση στη Γενική Γραμματεία των Ηνωμένων Εθνών.

      Βρυξέλλες, 21 Ιανουαρίου 2008.

            Για το Συμβούλιο

            Ο Πρόεδρος

         I. JARC

      (1)  ΕΕ C 4 της 9.1.2008, σ. 6.

      (2)  ΕΕ L 342 της 17.12.2002, σ. 1.